‘Dhiuru Ulok Ji Obed Jopuonjre’—Mathayo 28:19 | Puonjruok mar Ohinga mar Jarito\nOhinga mar Jarito—Gocho mar Puonjruok | Julai 2019\nSOM E Abua Acholi Afrikaans Aja Akha Albanian Altai Alur Amharic Amis Angolan Sign Language Arabic Armenian Armenian (Ma Imbo) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Bulgarian Cakchiquel Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinyanja Congolese Sign Language Croatian Cuban Sign Language Czech Damara Dangme Danish Dhok mar Ranyis ma Nicaraguan Dhok mar Ranyisi ma (Chinese) Dhok mar Ranyisi ma Australian Dhok mar Ranyisi ma Bolivian Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Costa Rican Dhok mar Ranyisi ma Croatian Dhok mar Ranyisi ma Czech Dhok mar Ranyisi ma Ecuadorian Dhok mar Ranyisi ma Faransa Dhok mar Ranyisi ma Filipino Dhok mar Ranyisi ma Finnish Dhok mar Ranyisi ma Greek Dhok mar Ranyisi ma Guatemalan Dhok mar Ranyisi ma Honduras Dhok mar Ranyisi ma Hungarian Dhok mar Ranyisi ma Indonesian Dhok mar Ranyisi ma Ingresa Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Jerman Dhok mar Ranyisi ma Korean Dhok mar Ranyisi ma Malawi Dhok mar Ranyisi ma Mexican Dhok mar Ranyisi ma Panamanian Dhok mar Ranyisi ma Paraguayan Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Portuguese Dhok mar Ranyisi ma Quebec Dhok mar Ranyisi ma Romanian Dhok mar Ranyisi ma Russian Dhok mar Ranyisi ma South African Dhok mar Ranyisi ma Spanish Dhok mar Ranyisi ma Taiwanese Dhok mar Ranyisi ma Thai Dhok mar Ranyisi ma Venezuelan Dhok mar Ranyisi ma Zimbabwe Dhok mar ranyisi ma Amerka Dhok mar ranyisi ma Argentinian Dholuo Digor Douala Drehu Dutch Edo Efik Esan Estonian Ewe Faransa Fijian Finnish Fon Ga Garifuna Georgian German Gitonga Gokana Greek Greenlandik Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibanda Icelandic Idoma Igbo Igede Iloko Indian Sign Language Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kisungu Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lingala Lithuanian Lomwe Low German Luganda Lukhonzo Lunda Luvale Macedonia Macua Makhuwa-Meetto Malagasy Malay Malayalam Maltese Mam Mambwe-Lungu Mapundugun Marathi Marshallese Mauritian Creole Maya Mazatec (Huautla) Mbunda Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curacao) Persian Pidgin (West Africa) Polish Ponapean Portuguese Portuguese (Portugal) Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarontongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojalabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zulu\nSULA MAR PUONJRUOK MAR 29\n‘Dhiuru Ulok Ji Obed Jopuonjre’\n“Dhiuru e ogendni duto mondo ulok ji obed jopuonjrena.”—MAT. 28:19.\nWER 60 Lendo Reso Ngima Ji\n1-2. (a) Ka luwore gi weche ma Yesu nonyiso jopuonjrene e Mathayo 28:18-20, en tich mane maduong’ ma kanyakla mar Jokristo onego otim? (b) Gin penjo mage ma wadwaro nono e sulani?\nKA NE joote Yesu ochokore e bath got moro ka girito Yesu, nyaka bed ni ne gin gi siso ahinya mar winjo gima nodwaro wachonegi. En e ma nochano mondo orom kodgi kanyo bang’ chierne. (Mat. 28:16) Nyalo bedo ni mano e romo ma Yesu ‘nofwenyoree ne owete mokalo 500 kamoro achiel.’ (1 Kor. 15:6) Ang’o momiyo Yesu ne dwaro romo gi jopuonjrenego? Ne en gi ote makende ma nodwaro miyogi. Nonyisogi kama: “Dhiuru e ogendni duto mondo ulok ji obed jopuonjrena.”—Som Mathayo 28:18-20.\n2 Jopuonjre Yesu ma ne owinjo wechego e ma nobedo jokanyo mag kanyakla mokwongo mar Jokristo. Tich maduong’ ma kanyaklano ne onego otim ne en loko ji obed jopuonjre Kristo. * E ndalowagi, nitie kanyakla modhuro mag Jokristo madier e piny ngima, to tich maduong’ ma gitimo en mana tich achiel achielcha ma ne Yesu onyiso jopuonjrene mondo otim. E sulani, wadwaro nono penjo moko ang’wen: Ang’o momiyo tij loko ji obed jopuonjre Yesu en tich maduong’ ahinya? Gin ang’o monego watim mondo walok ji obed jopuonjre Yesu? Be Jokristo duto onego otim tij loko ji obed jopuonjre? To ang’o momiyo dwarore ni wahore sama watimo tijno?\nANG’O MOMIYO TIJ LOKO JI OBED JOPUONJRE YESU EN TICH MADUONG’ AHINYA?\n3. Ka luwore gi Johana 14:6 kod 17:3, ang’o momiyo tij loko ji obed jopuonjre Yesu en tich maduong’ ahinya?\n3 Ang’o momiyo tij loko ji obed jopuonjre Yesu en tich maduong’ ahinya? En nikech jopuonjre Yesu kende e ma nyalo bedo osiepe Nyasaye. E wi mano, kit ngima joma luwo Kristo bedo maber kendo gin gi geno mar dak nyaka chieng’ e kinde ma biro. (Som Johana 14:6; 17:3.) Kuom adier, Yesu omiyowa tich maduong’ ahinya, kata kamano, ok wanyagre gi tijno kendwa. Jaote Paulo nowuoyo e wi Jokristo wetene ma ne gitimogo tich achielno, kowacho niya: “Wan jotich ma tiyo kanyachiel gi Nyasaye.” (1 Kor. 3:9) To mano doko migawo makende ma Jehova kod Yesu omiyo dhano morem!\n4. Ranyisi mar Ivan gi Matilde puonjowa ang’o?\n4 Tij loko ji obed jopuonjre Yesu nyalo kelonwa mor mogundho. Ne ane ranyisi mar Ivan kod Matilde chiege. Gin e piny Colombia. Ne gilendo ne rawera moro ma nyinge Davier. Rawerano nonyisogi kama: “Daher loko kit ngimana, to otama.” Davier ne en ja angum michulo, kendo notiyo gi yedhe ma mero ji, nometho aduwa, kendo nodak gi nyako miluongo ni Erika e yo ma ok ler. Ivan wacho niya: “Ne wachako lime e gweng’gi. Mano ne dwaro ni wariemb ndiga kuom seche mang’eny e nderni motimo chuodho. Erika bende nochako puonjore Muma bang’ neno kaka Davier ne loko timbene.” Mosmos, Davier noweyo tiyo gi yedhe ma mero ji, madho kong’o aduwa, kod tuk angum. Bende, ne gikendore maler gi Erika. Matilde wacho kama: “Ka ne obatis Davier gi Erika e higa mar 2016, ne waparo kaka Davier ne jawacho ni, ‘Daher loko kit ngimana, to otama.’ Ne wamor ma waywak aywaka.” Onge kiawa ni wabedoga ma mor ahinya sama wakonyo ji mondo gibed jopuonjre Kristo.\nGIN ANG’O MONEGO WATIM MONDO WALOK JI OBED JOPUONJRE YESU?\n5. Mondo walok ji obed jopuonjre Yesu, gima onego watim mokwongo en mane?\n5 Gima onego watim mokwongo en manyo joma gombo ng’eyo Nyasaye e yo maber. (Mat. 10:11) Sama wapuonjo ji gik ma wang’eyo e wi Jehova, wanyiso ni adier wan Jonenone. Sama watimo kinda mondo walend ne ji kaka Kristo nonyisowa, wanyiso ni wan Jokristo madier.\n6. Mondo wadhi maber e tij lendo, en ang’o ma nyaka watim?\n6 Nitie joma waromogago ma nigi siso mar puonjore adiera ma ni e Muma. Jomoko to ok dew weche Muma sama wakwongo limogi. Nyalo dwarore ni wakony joma kamago mondo gigomb puonjore Muma. Mondo wadhi maber e tij lendo, nyaka waikre maber. Wanyalo yiero wuoyo kuom gik ma nyalo moro joma wadhi lendonegi. Kae to wachan kaka wadhi chako mbaka.\n7. Ere kaka inyalo chako wuoyo gi ji, to ang’o momiyo onego ichiknegi iti maber kendo kik ijar gik ma giwacho?\n7 Kuom ranyisi, inyalo chako wuoyo gi ng’ato kama: “Nitie penjo moro ma daher winjoe pachi. Chandruok sani okwako piny ngima. Be iparo ni sirkende mag dhano chieng’ moro notiek chandruok duto?” Kae to inyalo nono kode Daniel 2:44. Kata, inyalo chako niya: “Jonyuol mang’eny gombo ni nyithindgi obed nyithindo modimbore. Iparo ni ang’o monego jonyuol otim?” Kae to inon kode Rapar mar Chik 6:6, 7. Bed ni iyiero wuoyo e wi wach mane kata mane, par joma dhi winji. Par kaka weche ma idhi puonjogi e Muma nyalo konyogi. Sama igoyo mbaka kodgi, chik it maber sama gichiwo pachgi kendo kik ijar gik ma giwacho kata ka gibam. Mano biro miyo ing’egi maber kendo gin be gibiro dwaro medo winji.\n8. Ang’o momiyo dwarore ni walim joma walendonegi nyadinwoya?\n8 Mondo chop kama ng’ato yie puonjore Muma e yo moriere, nyalo dwarore ni itim kinda mang’eny e lime nyadinwoya. Nikech ang’o? En nikech samoro inyalo dok to iyudo ka oonge. Kata, samoro nyalo kawo kinde e ka obed thuolo kodi ahinya. Par wachni: Yien mopidh dongoga maber mana ka oolne pi nyading’eny. E yo ma kamano, ng’at ma puonjore Muma biro medo hero Jehova gi Kristo mana ka wapuonjore kode nyading’eny.\nBE JOKRISTO DUTO ONEGO OTIM TIJ LOKO JI OBED JOPUONJRE?\nJoneno mag Jehova e piny ngima tiyo tij manyo joma gombo ng’eyo Nyasaye (Ne paragraf mar 9-10) *\n9-10. Ang’o momiyo wanyalo wacho ni Jakristo ka Jakristo konyo e manyo joma gombo ng’eyo Nyasaye?\n9 Jakristo ka Jakristo nigi ting’ mar konyo joma gombo ng’eyo Nyasaye. Wanyalo pimo tijno gi manyo nyathi molal. E yo mane? Par ane gima notimore ne nyathi moro ma jahigni adek ma nolal. Ji ma dirom 500 nokonyo e manyo nyathino. Bang’ seche 20, achiel kuom joma ne manyego noyude e i puoth bando. Ng’atno ne ok dwar ni ji opake ni en e ma noyudo nyathino. Nowacho niya: “Nyathino oyudore mana nikech ji mang’eny nochiwore mondo omanye.”\n10 Ji mang’eny chalo gi nyathino. Gineno ni gilal. Gionge gi geno moro amora, to gigombo ni mondo okonygi. (Efe. 2:12) Joneno mag Jehova mokalo milion 8 timo kinda ahinya e manyo joma kamago. Samoro pok iyudo ng’at ma dwaro ni ipuonje Muma e alworau. Kata kamano, jalendo machielo to nyalo yudo ng’ama diher puonjore Muma e alwora achiel achielno. Sama owadwa kata nyaminwa moro oyudo ng’at ma dwaro puonjore Muma mi okonye mobedo Jakristo, jolendo duto bedo ma mor.\n11. Ka po ni sani ionge gi ng’at mipuonjo Muma, ere kaka pod inyalo konyo e tij loko ji obed jopuonjre?\n11 Kata ka po ni sani ionge gi ng’at mipuonjo Muma, pod inyalo tiyo gi yore mamoko e konyo e tij loko ji obed jopuonjre. Kuom ranyisi, ka japuonjre moro manyien obiro e chokruok, rwake gi mor kendo imak osiep kode. Sama itimo kamano, ikonye neno ni kare wan Jokristo madier nikech waherore mana kaka Yesu nowacho. (Joh. 13:34, 35) Paro machuok ma in iwuon ichiwo e chokruok nyalo konyo jopuonjre manyien ng’eyo kaka gin bende ginyalo chiwo paro mowuok e chunygi kendo e yo modimbore. Bende, inyalo lendo gi jalendo manyien kendo konye ng’eyo kaka onyalo tiyo gi Ndiko e yo maber sama olendo. Sama itimo kamano, ikonye luwo ranyisi mar Kristo.—Luka 10:25-28.\n12. Be ochuno ni nyaka wabed gi nyalo moko makende e ka walok ji obed jopuonjre Yesu? Ler ane.\n12 Ok onego wapar ni nyaka wabed gi nyalo moko makende e ka walok ji obed jopuonjre Yesu. Nikech ang’o? Ne ane ranyisi mar Faustina modak Bolivia. Ka nochako puonjore gi Joneno mag Jehova, nokia somo chuth-chuth. Chop sani, osepuonjore somo matin. Osebatise kendo ohero puonjo ji Muma. Kinde mang’eny, opuonjorega gi ji abich Muma juma ka juma. Kata obedo ni thoth joma opuonjo Muma ong’eyo somo moloye, osekonyo ji auchiel mochopo e batiso.—Luka 10:21.\n13. Kata ka po ni wadich ahinya, gin gueth mage ma wanyalo yudo ka waloso thuolo mondo watim tij loko ji obed jopuonjre?\n13 Jokristo mathoth nigi gik mamoko ma bende ochuno ni nyaka gitim. Kata kamano, pod giloso thuolo mar puonjo ji Muma, kendo ginwang’o mor mogundho kuom timo kamano. Ne ane ranyisi mar Melanie ma nodak Alaska. Ne en janyuol ma ni kende. Ne en gi nyathi ma nyako ma jahigni aboro. Tij yuto nodiye ahinya. Bende, nokonyo janyuolne ma ne nigi kansa. E taon ma nodakie, en kende e ma ne en Janeno mar Jehova. Noheroga lemo kokwayo Jehova mondo omiye teko mar mwomo koyo mondo odhi olendi nikech nogombo ahinya yudo ng’ama nonyalo puonjo Muma. Gikone noromo gi Sara kendo nosomone e Muma ni Nyasaye nigi nyinge. Sara nobedo ma mor ahinya. Mosmos, noyie puonjore Muma. Melanie wacho kama: “Tich Abich godhiambo ne yudoga ka aol ahinya, kata kamano, ne adhiga gi nyara puonjo Sara Muma. Ne watimoga nonro mondo wayud dwoko mag penjo ma Sara ne japenjo, to mano ne miyowa mor ahinya. Ne wabedo moil ka nochako bedo osiep Jehova.” Sara nochung’ motegno kata obedo ni ji ne kwede. Noweyo kanisa ma nolemee mi nobatise.\nANG’O MOMIYO DWARORE NI WAHORE SAMA WATIMO TIJ LOKO JI OBED JOPUONJRE?\n14. (a) Ang’o momiyo tij loko ji obed jopuonjre inyalo pim gi tij lupo? (b) Weche Paulo ma ni e 2 Timotheo 4:1, 2 jiwi nade?\n14 Ka po ni nyalo nenore ni ok iyud nyak e tij lendo, kik chunyi ol; dhi adhiya nyime manyo joma nyalo bedo jopuonjre. Par ni Yesu nopimo tij loko ji obed jopuonjre gi tij lupo. Jolupo nyaloga tiyo kuom seche mang’eny ka pok gimako rech kata achiel. Nitie kinde ma gitiyo nyaka chuny otieno kata nyaka kogwen, to seche moko bende gidhi nyaka kuonde maboyo ahinya. (Luka 5:5) E yo ma kamano, jolendo moko lendo kuom seche mang’eny, e seche mopogore opogore, kendo kuonde mopogore opogore. Nikech ang’o? Gidwaro ni girom gi ji mang’eny kaka nyalore. Jolendo ma timo kinda momedore romoga gi joma rwako weche ma walando. Be inyalo temo mondo ilend e seche ma yudo ji yot kata lendo kuonde ma ji mang’eny nyalo yudoree?—Som 2 Timotheo 4:1, 2.\nHori sama ikonyo jopuonjreni mag Muma mondo otim dongruok (Ne paragraf mar 15-16) *\n15. Ang’o momiyo horuok ber sama wapuonjore gi ng’ato?\n15 Ang’o momiyo puonjo ng’ato Muma en gima dwaro horuok? En nikech puonjo ok en mana konyo japuonjre mondo ong’e puonj mag Muma kende kendo herogi. Dwarore ni wakonye mondo ong’e Jehova Nyasaye ma e wuon Muma kendo ohere. Bende, mopogore gi konyo japuonjre mondo ong’e gik ma Yesu dwaro ni jopuonjrene otim, onego wakonye mondo ong’e kaka onyalo rieyo yorene mi obed Jakristo madier. Nyaka wahore kode sama wakonye tiyo gi puonj mag Muma e ngimane. Jopuonjre moko timo lokruok mapiyo ahinya. Moko to dhiga mos.\n16. Ranyisi mar Raúl opuonji ang’o?\n16 Jamisonari moro ma ni Peru wacho weche moko ma nyalo konyowa ng’eyo gimomiyo horuok ber sama wapuonjore gi ng’ato. Owacho niya: “Ne an gi japuonjre moro ma nyinge Raúl ma nasepuonjorago buge ariyo. Kata kamano, pod ne dwarore ni otim lokruok mang’eny e ngimane. Kend mare nopong’ gi chandruok, nohero tiyo gi weche mochido, kendo nyithinde ne ok omiye luor nikech timbene maricho. To nikech nojabiro e chokruok nyading’eny, nadhi nyime lime mondo atem konye kaachiel gi joode. Bang’ higni adek, nobatise.”\n17. Ang’o ma wabiro nono e sula ma luwo?\n17 Yesu nonyisowa ni ‘wadhi e ogendni duto mondo walok ji obed jopuonjrene.’ Sama watimo tijno, seche moko waromoga gi joma neno gik moko e yo mopogore ahinya, moriwo nyaka joma ok lem e din moro amora kod joma ok oyie ni Nyasaye nitie. Sula ma luwo biro konyowa ng’eyo kaka wanyalo lando wach maber ne joma kamago.\nGin jomage monego otim tij loko ji obed jopuonjre?\nWER 68 Chwoyo Kodhi mag Pinyruoth\n^ par. 5 Kanyakla mar Jokristo nigi tich achiel maduong’. Tijno en loko ji obed jopuonjre Kristo. Sulani lero yore ma wanyalo timogo tijno maber.\n^ par. 2 WECHE MOLER: Jopuonjre Kristo ok puonjre apuonja gik ma Yesu nochiko kae to giweyo gi kanyo. Kar mano, gitemo matek mondo gitim gigo. Bende, giluwo ondamo kata ranyisi mar Yesu machiegni kaka nyalore.—1 Pet. 2:21.\n^ par. 52 WECHE MA LERO PICHA: Jal moro ma dhi e bayo okawo trakt e troli ma Joneno lendogo e paw ndege. Bang’e ka en e bayo, oneno Joneno mamoko bende ka lendo gi troli. Kosedok thurgi, jolendo moko odhi lendone e ode.\n^ par. 54 WECHE MA LERO PICHA: Jalno oyie puonjore Muma. Gikone, ibatise.\nIkri Sani ne Sand\nDhi Nyime Tiyo ne Jehova Kata Ka Ogo Lamo Marwa Marfuk\nKaka Wanyalo Lendo ne Joma Ok Lem e Din Moro Amora\nSIGAND NGIMA Jehova Noguedha Moloyo Kaka Naparo\nBe Yesu Nothona An Awuon?\nText Yore mag golo buge mag digital OHINGA MAR JARITO—GOCHO MAR PUONJRUOK Julai 2019\nOHINGA MAR JARITO—GOCHO MAR PUONJRUOK Julai 2019


Nyithinda, giko koro chiegni! Ne onyisu ni Jasik Kristo nobi, to koro wasik Kristo mang’eny osetucho, omiyo wang’eyo ni giko chiegni.\n Chon Nyasaye nomiyo jonabi owuoyo gi kwerewa e yore mang’eny kendo mopogore opogore, to e ndalo mogikgi, Wuowi owuon ema osebedonwa wach Nyasaye. En ema Nyasaye osekete wuon gik moko duto, kendo en ema osemiye chueyo gik moko duto.\n Mokwongo nyaka ung’eni e ndalo giko, jomoko nowuog ma luwo mana gombogi giwegi. Ginicharu, ka giwacho niya, “Donge ne osingore ni oduogo? To koro erego? Nyaka ne kwerewa tho, gik moko duto osiko ochwere, mana kaka ne gibet chakre chuech piny!”\n Roho wacho malong’o ni e ndalo giko, ji moko nowe yie marwa, ka gichiko itgi ni puonj mag jochiende ma miyo ji lal. Jopuonj mag miriambo ma parogi odinore ka gima owang’ gi nyinyo maliet nowuond ji, ka gipuonjogi ni kik gikendi, bende ginikwergi mondo kik cham chiemo moko, ma Nyasaye ema ochweyo mondo joma oyie, kendo ong’eyo adiera, ocham gi erokamano.\n Ondiegno nochuno ji duto, madongo gi matindo, jomwandu gi jochan, wasumbini gi joma ni thuolo, mondo giduto oket alama e luetgi ma korachwich kata e lela wengegi. Ng’ato ne ok nyal ng’iewo gimoro kata loko gimoro mak mana ka en gi alama, tiende ni nying Ondiegno kata namba mochung’ kar nying’no. To fwenyo tiend wachno dwaro rieko. Ng’at man gi rieko mondo okwan namba mar Ondiek, nikech nambano ochung’ kar nying dhano. Nambane en mia auchiel gi piero auchiel gauchiel.\n To ng’e malong’o ni kinde mag chandruok nobedi e ndalo mag giko. Ji nobed joma oherore kendgi giwegi, kendo ma ohero pesa. Ginibed joma wuorore kendo ma jong’ayi, kendo ma yanyo ji. Bende ok giniwinj jonywolgi, bende ok ginibed joma goyo erokamano, kata joma oluoro Nyasaye. Ginibed joma ok ohero jowetegi, kendo mamako sadha. Bende ginibed joma jokuoth kendo joma oowore, kendo jomahundu, kendo joma ok ohero gik mabeyo. Ginibed andhoke kendo joma mwomore kendo josunga, bende ginibed joma ohero raha moloyo Nyasaye. Ginitim gik mamiyo ginenore ka joma oluoro Nyasaye, to ngimagi to nonyis ni gionge gi teko ma luoro Nyasaye kelo. In to nyaka ibed mabor gi joma kamago.\n Ma e fweny mane Nyasaye omiyo Yesu Kristo mondo onyisgo jotichne gik ma nyaka timre piyo. To Kristo nooro malaikane ir Johana jatichne mondo odhi onyise wach fwenyno, mi Johana nonyiso ji gik moko duto mane oneno. Adier, noneno gik mane Nyasaye dwaro timo, kendo mane Yesu Kristo bende osewacho ni adier. Ng’at masomo kitabuni kod joma winjo weche mokorgi, kendo momako gik mondikie, gin johawi, nikech ndalo ma gigi biro timoree chiegni. An Johana andiko ni kanyakla abiriyo mag jo-Kristo man e piny Asia, kawacho kama: Beduru gi ng’wono kod kue moa kuom Nyasaye mantie, kendo mane nitie, bende mapod biro biro, kendo moa kuom Roho abiriyo manie nyim kom duong’ne, kendo moa kuom Yesu Kristo ma janeno maradier, mane okwongo chier oa kuom joma otho, kendo ma jatend ruodhi mag piny. Oherowa kendo osegonyowa kuom richowa gi rembe, mi omiyo wadoko oganda ruodhi matiyone kaka jodolo mag Nyasache kendo Wuon mare. Duong’ kod teko obedne nyaka chieng’! Amin. Neuru, obiro gi boche polo, kendo ng’ato ka ng’ato nonene. Jogo mane ochwowe nonene, kendo ogendini duto mag piny nobed gi kuyo nikech en. Ber mondo obed kamano! Amin.\n “To onge ng’ama ong’eyo chieng’ ma gigo notimre, kata sa ma ginitimree. Kata malaika mae polo, kata mana Wuowi ok ong’eyo to Wuoro kende ema ong’eyo. Biro mar Wuod Dhano nobed mana kaka ndalo mag Nowa nobet, nikech e ndalo mane ataro pok obiro, ji ne chiemo kendo metho, bende chuo ne kendo mon, nyiri bende ne dhi tedo, nyaka chieng’ mane Nowa odonjo e yie. To ne ok ging’eyo gima timore nyaka ataro nobiro moimogi duto. Kamano e kaka biro mar Wuod Dhano bende nobedi. E ndalogo, ji ariyo nobed katiyo e puodho: achiel nokaw, to machielo nowe. Mon ariyo bende noyud ka rego: achiel nokaw, to machielo nowe. Kuom mano, beduru motang’, nikech ok ung’eyo chieng’ ma Ruodhu biroe. Ng’euru ni ka wuon ot ong’eyo sa ma jakuo biroe, to dobed korito ode, motam jakuo turo. Mano omiyo un bende beduru kuikoru, nikech Wuod Dhano biro biro e sa ma ok ung’eyo ni onyalo biroe.\n Kane oyudo Yesu wuok e Hekalu, jopuonjrene nobiro ire mondo onyise Hekalu kaka oger. To nodwokogi ni, “Donge uneno gigi duto? Awachonu adier ni onge kata kidi achiel mabiro dong’ kochung’ ewi wadgi, to giduto nowitgi piny.” Kane Yesu obet piny e got Zeituni, jopuonjrene nobiro ire kar kende, mowachone niya, “Nyiswa ane kinde ma gigi duto notimree, kod gima notimre ma nyiso ni kinde mibiro duogoe, kod kinde mar giko piny, osechopo.” Yesu nodwokogi ni, “Beduru motang’ mondo kik ng’ato wuondu, nikech ji mang’eny nobi gi nyinga, kawacho ni, ‘An e Mesia,’ mi ginimi ji mathoth lal. Unuwinj mahu mag lwenje man kuonde machiegni, kod wach lwenje man kuonde maboyo, to kik chunyu parre. Gik ma kamago nyaka timre, to mano ok onyiso ni giko mar piny osechopo, nimar ogendini noked gi ogendini wetegi, kendo ruodhi nomonj ruodhi wetegi. Kech bende nowuogi, kendo piny noyiengini kuonde mopogore opogore. To masichego duto gin mana chakruok mar ndalo manyien. “E ndalogo, ginimaku ma giteru mondo okumu kendo onegu, bende ogendini duto nobed mamon kodu nikech un joga. Ji mathoth nowe Nyasaye, mi ndhogre kendgi, kendo bed mamonre. Bende jonabi mag miriambo nowuogi, mi nomi ji mang’eny lal. Timbe maricho nomedre, omiyo hera mar ji mang’eny nodog chien. To nga’ma otimo kinda nyaka giko ema nokwo. Wach maber mar Loch Nyasaye noland e piny duto, mondo ogendini duto ong’e eka bang’e giko nobi.\n To ng’e malong’o ni kinde mag chandruok nobedi e ndalo mag giko. Ji nobed joma oherore kendgi giwegi, kendo ma ohero pesa. Ginibed joma wuorore kendo ma jong’ayi, kendo ma yanyo ji. Bende ok giniwinj jonywolgi, bende ok ginibed joma goyo erokamano, kata joma oluoro Nyasaye. Ginibed joma ok ohero jowetegi, kendo mamako sadha. Bende ginibed joma jokuoth kendo joma oowore, kendo jomahundu, kendo joma ok ohero gik mabeyo. Ginibed andhoke kendo joma mwomore kendo josunga, bende ginibed joma ohero raha moloyo Nyasaye. Ginitim gik mamiyo ginenore ka joma oluoro Nyasaye, to ngimagi to nonyis ni gionge gi teko ma luoro Nyasaye kelo. In to nyaka ibed mabor gi joma kamago. Joma kamago ema yudo thuolo mar donjo e mier, kendo hoyo mon mayomyom mogangore gi richo, kendo ma gombo mayoreyore ywayo koni gi koni. Gin mon matemo puonjore pile, to ok nyal ng’eyo adiera chuth. Kaka Janes gi Jambre nokedo gi Musa, e kaka joma richogo bende kedo gi adiera. Gin joma parogi okethore, kendo joma yiegi orem. To ok ginidhi nyime, nikech fupgi nofwenyre e lela e nyim ji duto, mana kaka fup Janes gi Jambre bende ne ofwenyore. In to iseluwo puonjna gi timna kod gik ma adwaro timo e ngimana. Iseneno yie mara, gi dhilna, gi herana, gi kindana, gi sand misandago, kod masiche ma aneno. Ing’eyo gik moko duto mane otimorena Antiokia gi Ikonio kod Lustra, kendo ing’eyo kaka ne adhil e sandgo duto. To Ruoth ne oresa e mago te. Chutho, ji duto madwaro doko joma oluoro Nyasaye kodembore kuom Kristo Yesu to nyaka yud sand. To joma richo gi joma wuondore nomed bedo joma richo moloyo, ka giwuondo ji, kendo gin bende iwuondogi. To in nyaka isik kirito weche misepuonjori, kendo ming’eyo ni adier, king’eyo ni joma ne opuonji gin ng’a gini. Bende ng’e ni nyaka ia e nyathi isebedo king’eyo weche manie Muma ma nyalo miyi rieko makeloni warruok, ka iyie kuom Kristo Yesu. Weche duto manie Muma wuok kuom much Nyasaye, kendo konyo kuom puonjo ji, kendo kuom kwero gik maricho, kendo kuom rieyo ji, kendo kuom tiego ji mondo obed joma kare, mondo jo-Nyasaye obed molony kendo moikore chuth ni tije mabeyo duto.\n Kane chieng’ Pentekost ochopo, noyudo joma oyie duto ochokore kanyakla. Ne gipo ka giwinjo koko moa e polo ma mor ka yamo ma kudho matek, mi kokono nopong’o ot duto mane gibetie. Eka ne gineno gik machalo gi ligek mach ma liel kowuoknigi, kendo opiyo kuom ng’ato ka ng’ato. Giduto Roho Maler nopong’ogi, mi gichako wuoyo gi dhok mopogore opogore, mana kaka Roho nomiyogi teko mar wuoyo. To ne nitie jo-Yahudi moko e Jerusalem mane oluoro Nyasaye. Ne gia e pinje duto manie piny. Kane giwinjo kokono, ne gichokore giduto, kendo ng’ato ka ng’ato kuomgi nodhier nono kowinjo ka jogo wacho mana dhoge owuon. Ne gihum, kendo ne giwuoro, ka giwacho niya, “Donge joma wuoyogi duto gin jo-Galili? Ka kamano, to ere gima omiyo ng’ato ka ng’ato kuomwa winjogi ka giwacho mana dhoge owuon? Wan kaeri jo-Parthia gi jo-Media kod jo-Elam gi joma oa Mesopotamia gi Judea kod Kapadokia gi Ponto kod Asia gi Furgia gi Pamfulia gi Misri kod gwenge Libya mokiewo gi Kurene, kaachiel gi welo moa Rumi. Moko kuomwa gin jo-Yahudi, to moko bende gin jo-Krete gi jo-Arabu. To ere kaka wawinjo jogi kawuoyo kuom timbe madongo mag Nyasaye gi dhowa wawegi?” Ne gihum giduto, kendo ne gidhier nono, ka gipenjore niya, “Ma en wach manade?” Moko kuomgi to nocharogi, kawacho ni, “Jogi omer!” To Petro noa malo gi joote apar gachiel mamoko, mi oting’o dwonde, kowacho niya, “Un jo-Judea, kod un duto mudak Jerusalem, an gi wach moro madwaro nyisou, omiyo chikuru itu uwinja. Jogi ok omer kaka uparono, nikech pod en mana sa adek kende mar okinyi. To ma e gima janabi Joel nowuoyo kuome ni, ‘Nyasaye wacho niya, “E ndalo giko, anaol Roho mara kuom ji duto. Yawuotu gi nyiu nokor wach, bende jou matindo none fweny, kendo jou madongo nolek lek.


Biblica® Ochiw Thuolo Motingʼo Loko Manyien™ Jo-Kolosai 4\n☰ Jo-Kolosai 4 ◀ ▶\n1 Un ruodhi mag pinyni, daguru gi wasumbini magu kuritogi maber kendo mowinjore nikech ungʼeyo ni un bende un gi Ruodhu e polo.\n2 Timuru kinda kuom lemo, kurito gi paro moyawore, kendo kugoyo erokamano ni Nyasaye. 3 Wan bende lemnwauru mondo Nyasaye oyawnwa dhoot mar yalo Injili, kendo lando wach modhiero ji ngʼeyo mar Kristo momiyo koro otweya gi nyororo. 4 Lemnauru mondo omiya ayale e yo maler kaka owinjore atim. 5 Beduru gi rieko kuom joma odak e dieru kutiyo gi thuolo muyudo e yo maber. 6 Neuru ni wecheu obed mangʼwon man-gi ndhandhu kinde duto, mondo ungʼe kaka dudwoki ngʼato angʼata wach e yo mowinjore.\n7 Tukiko biro nyisou gik moko duto matimorena. En owadwa mageno, jatich ma ja-adiera kendo jatich Ruoth kaachiel koda. 8 Aore iru mondo ungʼe kaka wachal, kendo mondo ojiw chunyu. 9 Obiro biro gi Onesimo owadwa ma ja-adiera ma jathuru. Gibiro nyisou weche duto matimore ka.\n10 Aristarko motweyago e od twech ooronu mos, kaachiel gi Mariko ma owad gi Barnaba. (Usewinjo wachne, omiyo kobiro to urwake.)\n11 Yesu, ma nyinge machielo en Justo, bende ooronu mos. Magi kende e jo-Yahudi wetena matiyo koda ni wach pinyruoth Nyasaye, kendo gisehoyo chunya e yore mangʼeny.\n12 Epafra ma jathuru kendo ma misumba Kristo Yesu bende omosou. Osiko olemonu matek ma ok oywe, mondo omi uchungʼ motegno, e dwaro Nyasaye duto kendo ka un gi adiera chutho. 13 Anyalo timo nende kaka otiyonu matek, un kaachiel gi jo-Laodikia kod jo-Hieropoli.\n14 Osiepwa mwageno ma Luka jathiethwa kod Dema jomosou.\n15 Kowuru mosna ni jowete man Laodikia, kendo ni Numfa gi kanisa man e ode.\n16 Ka osesomnu baruwani, to neuru ni osome ni kanisa mar jo-Laodikia bende. To Un bende ukaw barupgi mondo usom.\n17 Nyisuru Arkipo kama: “Ne ni itieko tich Ruoth mane omiyi.”\n18 An Paulo, andikonu mosni gi lweta awuon. Kik wiu wil kod twechna e od twech. Ngʼwono obed kodu.


Rapar mar Chik 17:3\nmopogore gi chikena molamo nyiseche mamoko, kokulorenegi, bed ni en chiengʼ, dwe kata sulwe marieny e kor polo.\nEmomiyo, koro ok un welo kata jodak, to un oganda achiel gi jomaler duto, kendo jood Nyasaye,\n Nangʼicho mi naneno kodh yamo kabiro koa yo nyandwat. Nobiro gi bor polo mangʼongo gi mil polo mapiachore kendo maler maduongʼ olworo koni gi koni. Chuny majno ne chalo gi chuma maliet, to ei majno ne nitie gimoro machalo gi gik mangima angʼwen. E nenruokgi ne gin gi kido machalo dhano, to moro ka moro kuomgi ne nigi lela wangʼ angʼwen, kod bwombe angʼwen. Tiendegi ne oriere tir, to pat tiendegi ne chalo ombongʼ nyaroya, kendo ngʼangʼni ka mula moywe maler.\nJogo duto notho ka nigi yie. Ne ok giyudo gik mane Nyasaye osingore ni nomigi, to ne ginenogi kendo ne girwakogi mana gichien, ka gikwanore mana kaka welo gi jowuoth makadho akadha e pinyni.\nTim jo-Lawi 24:22\nKaka ikumo jadak e kaka ikumo ja-Israel. An e Jehova Nyasaye ma Nyasachu.’ ”\n Kata dabed ni gikunyo bur matut mi gichopo nyaka e piny joma otho, to kata mana kuno abiro chopoe mi agolgi oko. Kata dabed ni giidho mi gichopo e polo, to kata kuno abiro chopoe mi aduog-gi piny. Kata dabed ni gipondo ewi got Karmel, to kata mana kuno anadwargi mi amakgi. To kata dabed ni gipondona e bwo nam piny, to kata mana kuno anachik thuol mikagi.\n Bonyogo ne chalo gi farese moikore ni lweny. E wigi negirwako gik machalo gi osimbo mag dhahabu, to lend wangʼ-gi ne chalo gi lela wangʼ dhano. Yie wigi ne chalo gi yie wi mon, kendo lekegi ne chalo gi leke sibuoche. Negirwako gige lweny mag akor machalo gi akor mar nyinyo, to bwombegi ne goyo koko mana ka farese mangʼeny kendo ka geche miywayo kadhi e lweny. Ne gin gi iwgi makecho kaka thomoni kecho, to e iwgigo ne gin gi teko mar sando kagikayogo ji kuom dweche abich. Ruodhgi motelo nigi en malaika mar bur matut maonge gikone ma nyinge miluongego gi dho jo-Hibrania en Abadon, to gi dho jo-Yunani en Apoluon (tiende ni Ngʼat maketho gik moko).\n Kane dhano ochako medore e piny, kendo onywolonegi nyiri, yawuot Nyasaye noneno ni nyi dhano beyo kendo negikendo moro amora mane chunygi ogombo. Eka Jehova Nyasaye nowacho niya, “Mucha machiwo ngima ok nodag kuom dhano nyaka chiengʼ, nikech en ringruok matow, ndalone nobed higni mia achiel gi piero ariyo.” Jo-Nefilim ma gin joma robede miwuoro ne nitie e piny e ndalogo kendo kod ndalo maluwe, e kindeno ma yawuot Nyasaye kod nyi dhano nonywomore monywolo nyithindo. Nyithindogo ne thuondi kendo joma ne nigi huma e ndalogo. Jehova Nyasaye noneno kaka richo dhano ogundho e piny kendo kaka paro duto mag chunye ne mana timo richo seche duto. Jehova Nyasaye chunye nodoko malit kuom keto dhano e piny kendo chunye nopongʼ gi lit. Kuom mano Jehova Nyasaye nowacho niya, “Abiro nego dhano duto masechweyo e wangʼ piny kaachiel gi le kod gik mamol duto kod winy mafuyo e kor polo nimar dine ber ka dine ok achweyogi.” To Nowa noyudo ngʼwono e wangʼ Jehova Nyasaye. Ma e nonro mar Nowa. Nowa ne ngʼama kare, kendo malongʼo e kind oganda mane nitie kendo nowuotho gi Nyasaye. Nowa ne nigi yawuowi adek: Shem, Ham kod Jafeth. Koro piny nokethore e nyim Nyasaye kendo opongʼ gi timbe mahundu. Nyasaye noneno kaka piny nosekethore, nikech ji duto mae piny nodak e richo. Kuom mano, Nyasaye nowacho ne Nowa niya, “Abiro tieko dhano duto nikech piny opongʼ gi timbe maricho nikech gin. Adier abiro tiekogi kaachiel gi piny. Omiyo los yie gi yien motegno, pog iye mondo owuog udi matindo kendo muone gi duogo, iye gi oko. Ma e kaka ibiro gere: Borne en fut mia angʼwen gi piero abich, lachne en fut piero abiriyo gabich kendo tutne fut piero angʼwen gabich. Ketne tado kiweyo thuolo mar fut achiel gi nus e kind tado kod kore. Ketne dhoot kendo ipog iye gorofa adek. Abiro kelo pi mar nam e piny mondo oketh gik mangima modak e bwo polo, gimoro amora man kod muya mar ngima e iye. Gimoro amora mae piny biro tho. To abiro timo singruokna kodi, kendo ibiro donjo e yie, in kaachiel gi yawuoti kod chiegi, kod mond yawuoti. Ibiro kawo gik mangima duto, machwo kod mamon mondo gidonji kodi ei yie kendo iritgi gibed mangima. Kuom kido duto mag winy, gi mag le, kod mag gik mamol e lowo ariyo ariyo nodonj kodi ei yie mondo ores ngimagi. Kaw kit chiemo duto monego cham kendo ikan-gi kaka chiembi kod mag-gi.” Nowa notimo gik moko duto mana kaka Nyasaye nochike.\n E higa mar piero adek, e dwe mar angʼwen, e odiechiengʼ mar abich, kane an kod joma ni e twech e bath Aora mar Kebar, polo ne oyawore mi naneno fweny moa kuom Nyasaye. E odiechiengʼ mar abich mar dweno, kane ruoth Jehoyakin osetieko higni abich e twech, wach Jehova Nyasaye nobiro ne Ezekiel jadolo, ma wuod Buzi, ka en piny Babulon e bath Aora Kebar, e piny jo-Babulon. Kanyo ema bad Jehova Nyasaye nobetie kuome. Nangʼicho mi naneno kodh yamo kabiro koa yo nyandwat. Nobiro gi bor polo mangʼongo gi mil polo mapiachore kendo maler maduongʼ olworo koni gi koni. Chuny majno ne chalo gi chuma maliet, to ei majno ne nitie gimoro machalo gi gik mangima angʼwen. E nenruokgi ne gin gi kido machalo dhano, to moro ka moro kuomgi ne nigi lela wangʼ angʼwen, kod bwombe angʼwen. Tiendegi ne oriere tir, to pat tiendegi ne chalo ombongʼ nyaroya, kendo ngʼangʼni ka mula moywe maler. E bwo bwombegi, e bethegi angʼwen, ne gin gi lwedo mag dhano. Kargi duto angʼwen ne gin gi lela wenge kod bwombe, kendo ne gitudore moro gi moro gi bwombegi. Moro ka moro ne huyo kochomo nyime tir; ne ok gilokre ka gidhi. Lela wangʼe ne chal kama: Kargi angʼwen moro ka moro ne nigi lela wangʼ mar dhano, to e bethegi korachwich, moro ka moro ne nigi lela wangʼ mar sibuor, to e bethegi koracham ne gin gi lela wangʼ mar rwath. Giduto ne gin gi lela wangʼ mar ongo. Kamano e kaka lela wangʼe ne chalo. Bwombegi noyarore kochomo malo, to moro ka moro ne nigi bwombe ariyo, kendo bwomb ka bwomb nomakore gi bwomb gima ochwe machielo e bathe koni gi koni, kod bwombe ariyo mamoko moumogo dende. Moro ka moro ne huyo kochomo nyime tir. Kamoro amora mane Roho mar Nyasaye dhiye ema gin bende negidhiye ma ok gilokre ka gingʼiyo chien. Nenruok mag gik mangimago ne chalo gi mach mar makaa kata toje maliel. Mach ne wuok e nyim gik mangimago karingo koni gi koni, ne en mach mangʼangʼni kendo polo bende ne mil e iye. Gik mangimago ne ringo matek koni gi koni mana ka mil polo. Kane arango gik mangimago maber, naneno tiend gari moro piny e lowo e bath moro ka moro kuomgi man-gi lela wenge angʼwen. Ma e kaka nenruok mar tiende garigo ne chalo kod kaka nolosgi. Ne gimil ka kit ombo marieny, kendo kargi angʼwen-go duto ne ginenore machalre. Moro ka moro kuomgi ne nenore ka gima olos machal gi tiend gari mochungʼ ariwa ewi tiend gari machielo. Kane gisudo to neginyalo luwo yore angʼwen mane gik mangimago ochomo, ka ok tiendegi obayo yorego. Gik momako tiendegigo ne dongo mamiyo ji hum, kendo kargi angʼwen negipongʼ gi wenge e bethegi alwora koni gi koni. Ka gik mangimago ne sudo, to tiende mane ni bathgi bende ne sudo, kendo kane gik mangimago aa malo, to tiendego bende ne aa malo. Kamoro amora mane Roho mar Nyasaye dhiye, gin bende negidhiye, kendo tiende bende ne aa dhi kodgi, nikech chuny gik mangima ne ni e tiendego. Kane gik mangimago ochungʼ kar tiendgi; to gin bende negichungʼ kar tiendgi, kendo kane gik mangimago aa malo, to tiende garigo bende ne aa malo kodgi, nikech roho mar gik mangimago ne ni e tiendegi. Ewi gik mangimago ne nitie gimoro machalo gima opedhore mane nyilni ka pe, kendo malich. E bwo gima opedhoreno, bwombegi ne oyarore ka moro ka moro ochomo nyawadgi, kendo ka moro ka moro nigi bwombene moumogo dende. Ka gik mangimago ne sudo, ne awinjo ka bwombegi kwadhore, ka chalo gi mor mar pi mamol matek, kata gi dwond Jal Maratego, kata gi mahu mar jolweny. Kane gichungʼ gi tiendgi, to bwombegi ne lor piny. Eka dwol moro nobiro koa ewi gima opedhore mane ni e wigi, kane oyudo gichungʼ to bwombegi ne lor piny. To ewi gima opedhore mane ni e wigino ne nitie gimoro machalo gi kom duongʼ molosi gi kidi ma nengone tek miluongo ni safir, kendo malo kanyo e kom duongʼno, gimoro nobetie machalo dhano. Chakre e nungone kadhi malo naneno kochalo gi mula maliet molut e mach kendo chakre e nungone kadhi piny nochalo gi mach kendo ler mangʼangʼni nolwore. Duongʼ maler mane olworeno ne chalo gi lihudu manie boche polo e odiechieng koth. Ma e kaka nenruok mar kit duongʼ mar Jehova Nyasaye ne chalo. Kane anene, napodho ka lela wangʼa ochomo piny, kendo nawinjo dwond ngʼat ma wuoyo.


Bible in one year - Luo Bible 2020 - June 1\n1 Ruodhi 11:1-43\n1. Kata kamano Ruoth Solomon nohero nyi pinje mamoko mangʼeny; mane omedo bangʼ nyar Farao kaka nyi jo-Moab gi jo-Amon gi jo-Edom gi jo-Sidon kod nyi jo-Hiti.\n2. Negia e ogendini mane Jehova Nyasaye okwero jo-Israel kawacho niya, “Kik ukendru kodgi, nikech adier ginilok chunyu ma uluw nyisechegi.” Kata kamano, Solomon nomoko kuomgi gihera.\n3. Ne en-gi mon mia abiriyo monywol e ut ruodhi kod mon moketo mia adek, kendo mondego nowite.\n4. Kaka Solomon ne medo bedo moti, monde noloko chunye moluwo nyiseche mamoko kendo chunye ne ok ochiwore chuth ni Jehova Nyasaye ma Nyasache, kaka chuny Daudi wuon-gi ne en.\n5. Noluwo nyasaye madhako mar jo-Sidon miluongo ni Ashtoreth kod nyasach dwanyruok mar jo-Amon miluongo ni Molek.\n6. Omiyo Solomon notimo richo e nyim Jehova Nyasaye, ne ok oluwo Jehova Nyasaye gi chunye duto kaka Daudi wuon-gi notimo.\n7. Ewi got moro yo wuok chiengʼ mar Jerusalem, Solomon nogero kama otingʼore gi malo ni nyasach dwanyruok mar Moab miluongo ni Kemosh kod nyasach dwanyruok mar jo-Amon miluongo ni Molek.\n8. Notimo kamano ni monde mag pinje mamoko mane wangʼo ubani kendo ne chiwo misango ni nyisechegigo.\n9. Jehova Nyasaye iye nowangʼ gi Solomon nikech chunye noselokore moa kuom Jehova Nyasaye Nyasach Israel mane osefwenyorene nyadiriyo.\n10. Kata obedo ni notamo Solomon e luwo nyiseche mamoko Solomon ne ok orito chik Jehova Nyasaye.\n11. Omiyo Jehova Nyasaye nowacho ni Solomon niya, “Nikech ma en pachi kendo ok iserito singruokna gi buchena mane achiki, chutho abiro pogo lochni kendo abiro miyo achiel kuom jotichni.\n12. Kata kamano, ok abi time e kindeni, nikech Daudi wuonu. To abiro poge e kinde wuodi.\n13. To ok anamaye pinyruoth duto, to abiro miye dhoot achiel nikech Daudi jatichna kendo nikech Jerusalem, ma aseyiero.”\n14. Eka Jehova Nyasaye nomiyo Solomon obedo gi jasigu ma ne en Hadad ja-Edom mane owuok e dhood joka ruoth mar Edom.\n15. E kinde motelo kane Daudi kedo gi Edom, Joab mane jatend lweny mane odhi mondo oyik joma otho, nonego chwo duto mantie e Edom.\n16. Joab kod jo-Israel duto nobedo kuno kuom dweche auchiel, nyaka negitieko chwo duto Edom.\n17. To Hadad, mane pod rawera matin, noringo odhi Misri gi jodong Edom moko, mane osetiyo ni wuon-gi.\n18. Ne giwuok Midian kendo negidhi Paran. Bangʼ kawo chwo mag Paran kodgi negidhi Misri, ir Farao ruodh Misri, mane omiyo Hadad ot gi lowo kod chiemo.\n19. Farao ne mor ahinya gi Hadad, omiyo nokawo nyamin Tapenes ma en ruoth madhako kendo ma jaod Farao mondo obed chiege.\n20. Nyamin Tapenes nonywolone wuowi miluongo ni Genubath mane Tapenes opidho e dala ruoth maduongʼ. Kanyo Genubath nodak gi nyithind Farao.\n21. Kane ne en Misri, Hadad nowinjo ni Daudi noyweyo gi kwerene kendo ni Joab jatend jolweny bende nosetho. Eka Hadad nowachone Farao niya, “We adhi mondo adogi e pinywa.”\n22. To Farao nopenje niya, “Angʼo michando kae momiyo idwaro dok e pinyu?” Hadad to nodwoke niya, “Onge, to yie iweya aweya adhi!”\n23. Kendo Nyasaye nochako omiyo Rezon wuod Eliada mane oringo oa ir ruodhe ma Hadadezer ruoth Zoba obedo jasik Solomon.\n24. Nochoko chwo ire kendo nobedo jatend oganda kane Daudi tieko jolweny Zoba. Ogandago nodhi Damaski kuma negidakie mi giloche.\n25. E kinde ngima Solomon duto Rezon nobedo jasik Israel, komedore gi chandruok mane Hadad okelo. Kamano Rezon nobedo ruodh Aram kendo noger gi jo-Israel.\n26. Jeroboam wuod Nebat ma ja-Efraim moa Zereda kendo ma min mare niluongo ni Zeruya ne en dhako ma chwore otho bende nongʼanyo ni ruoth. Ne en achiel kuom jodong Solomon.\n27. Ma e kaka nongʼanyo ni ruoth: Solomon nosegero ohinga kendo nosedino otuchi duto mane ni e kor ohinga e dala maduongʼ Daudi wuon-gi\n28. Koro Jeroboam ne en ngʼat momi luor kendo kane Solomon oneno kaka ngʼat matin-no timo tichne maber, nokete jatend jotich duto ma od Josef.\n29. E kindeno Jeroboam ne dhi oko mar Jerusalem kendo Ahija janabi moa Shilo noromo kode e yo korwako law manyien: Kargi ji ariyogo ne gin kendgi oko mar dala,\n30. kendo Ahija nokawo law mane orwako moyieche nyadipar gariyo.\n31. Eka nowacho ni Jeroboam niya, “Kaw migepe apar obed magi nikech ma e gima Jehova Nyasaye Nyasach Israel wacho: ‘Ne adhi pogo loch Solomon kendo adhi miyi dhoudi apar.\n32. To nikech Daudi jatichna kod dala mar Jerusalem maseyiero e kind dhoudi duto mag Israel, obiro bedo gi dhoot achiel.\n33. Abiro timo gini nikech gisejwangʼa mi gilamo Ashtoreth nyasaye madhako mar jo-Sidon gi Kemosh nyasach jo-Moab kod Molek nyasach jo-Amon kendo ok gisewuotho e yorena; kata timo gima kare e nyima, kata rito buchena kod chikena kaka Daudi, wuon Solomon notimo.\n34. “ ‘To ok anagol loch duto e lwet Solomon, asekete jatelo ndalo duto mag ngimane nikech Daudi jatichna, mane ayiero kendo mane orito chikena kod buchena.\n35. Abiro kawo loch e lwet wuode kendo anamiyi dhoudi apar.\n36. Abiro miyo wuode dhoot achiel mondo Daudi jatichna obed gi taya e nyima ndalo duto e Jerusalem, dala maduongʼ mane ayiero mondo aketie Nyinga.\n37. Kata kamano, nikech in, abiro kawi kendo ibiro locho kuom mago duto ma chunyi dwaro, ibiro bedo ruoth kuom Israel.\n38. Kitimo duto machiki kendo iwuotho e yorena mitimo gima kare e nyima kirito buchena kod chikena, kaka Daudi jatichna notimo, to abiro bedo kodi. Abiro geroni anywola mosiko kaka nagero ni Daudi kendo anamiyi Israel.\n39. Abiro boyo oganda mar Daudi nikech ma, to ok nyaka chiengʼ.’ ”\n40. Solomon notemo nego Jeroboam, to Jeroboam noringo odhi Misri ir ruoth Shishak, mobedo kuno nyaka tho Solomon.\n41. Weche moko duto mag loch Solomon kaka mago mane otimo gi rieko mane onyiso donge ondikgi e kitap timbe mag Solomon?\n42. Solomon nobedo ruodh jo-Israel duto ka en Jerusalem kuom higni piero angʼwen.\n43. Eka notho moyweyo gi kwerene mi noyike e dala Daudi wuon-gi. Rehoboam wuode nobedo ruoth kare.\n1 Ruodhi 12:1-33\n1. Rehoboam nodhi Shekem, nimar jo-Israel duto nodhi kuno mondo okete ruoth.\n2. Kane Jeroboam wuod Nebat nowinjo wachni (ne pod en Misri kuma noringo odhiye koa kuom ruoth Solomon), noduogo koa Misri.\n3. Omiyo negioro joote ir Jeroboam mi en kaachiel gi oganda duto mar Israel nodhi ir Rehoboam mi giwachone niya,\n5. Rehoboam nodwoko niya, “Dhiuru kuom ndalo adek bangʼe dwoguru ira.” Bangʼe negia ma gidhi.\n7. Negidwoke niya, “Ka kawuono ibiro doko jatich mar jogi mondo itinegi kendo kimiyogi dwoko mowinjore, to gibiro bedo jotichni ndalo duto.”\n13. Ruoth nodwoko jogo gi gero. Notamore tiyo gi rieko mane jodongo ongʼadone,\n14. moluwo rieko mbesene mowacho niya, “Wuonwa nomiyou tingʼ mapek, an to abiro miyou tingʼ mapek moloyo. Wuonwa nochwadou gi boka an to abiro chwadou malit ka thomoni makecho.”\n15. Omiyo ruoth ne ok odewo kwayo mar ji, nimar Jehova Nyasaye ema nomiyo mano otimore mondo ochop wach mane Jehova Nyasaye owacho gi dho Ahija ja-Shilo ne Jeroboam wuod Nebat.\n16. Kane jo-Israel duto noneno ni ruoth nodagi winjo wachgi, negidwoko ruoth niya, “Wat mane moriwowa kod Daudi, angʼo moriwowa gi wuod Jesse? Doguru e hembeu, yaye jo-Israel! Rituru dhoutu uwegi, yaye oganda Daudi!” Kuom mano jo-Israel nodok e miechgi.\n18. Ruoth Rehoboam nooro Adoniram mane jarit joma ichuno mondo oti githuon, to jo-Israel duto nochiele gi kite motho. Kata kamano ruoth Rehoboam nonwangʼo thuolo moidho gache nyaka Jerusalem mondo otony.\n20. Kane jo-Israel duto nowinjo ni Jeroboam ne osedwogo, ne giorone jaote ma giluonge e chokruok, kendo gikete ruodh jo-Israel duto. Mana dhood Juda kende ema nodongʼ jo-adiera ni od Daudi.\n21. Kane Rehoboam ochopo Jerusalem, nochoko dhood Juda gi dhood Benjamin, chwo maromo alufu mia achiel gi piero aboro kendo gidhi giked gi jo-Israel mondo gidwok loch ni Rehoboam wuod Solomon pinyruodhe.\n22. To wach Nyasaye nobiro ne Shemaya ngʼat Nyasaye niya:\n23. “Wachne Rehoboam wuod Solomon ruodh Juda kaachiel gi dhood Juda kod dhood Benjamin gi oganda duto ni,\n24. ‘Ma e gima Jehova Nyasaye owacho: Kik udhi utug lweny gi oweteu ma jo-Israel. Doguru e miechu, ngʼato ka ngʼato, nimar ma osetimore nikech an.’ ” Omiyo negiwinjo wach Jehova Nyasaye mi gidok e miechgi kaka Jehova Nyasaye nochiko.\n25. Eka Jeroboam nochielo ohinga motegno molworo Shekem e piny manie wi gode mag Efraim mi nodak kuno. Bangʼe noa kanyo modhi mogero Peniel.\n26. Jeroboam noparo kende owuon mowacho niya, “Loch nyalo dok e lwet dhood Daudi.\n27. Ka jogi odhi e hekalu mar Jehova Nyasaye man Jerusalem mondo gichiw misengini, to chunygi biro dok ni ruodhgi, ma en Rehoboam ruodh Juda. Gibiro nega mi gidog ni Ruoth Rehoboam.”\n28. Bangʼ dwaro rieko, ruoth noloso nyiroye ariyo mag dhahabu. Nowacho ni ji niya, “Ok en gima yot mondo udhi Jerusalem. Nyisecheu nika mane ogolou kua Misri, yaye Israel.”\n29. Achiel noket Bethel to machielo noket Dan.\n30. Kendo gino nodoko richo; nimar ji nodhi kata mana nyaka Dan mondo gilam gimane ni kuno.\n31. Jeroboam nogero kuonde mitimoe misango mane ni kuonde motingʼore kendo noyiero jodolo kuom ogendini mopogore opogore kata obedo ni ne ok gin jo-Lawi.\n32. Nochako nyasi mar sawo chiengʼ mar apar gabich mar dwe mar aboro machal gi nyasi mar sawo mitimo Juda, mi notimo misengini e kendo mar misango. Ma notimo Bethel kotimo misango ni nyiroye mane oseloso. Kendo bende noketo jodolo Bethel e kuonde motingʼore mane oseloso.\n33. Chiengʼ mar apar gabich mar dwe mar aboro, dwe mane oyiero en owuon, notimo misengini e kendo mar misango mane oloso Bethel. Kamano bende noketo nyasi mar sawo ni jo-Israel mi nodhi e kendo mar misango mondo otim misengini.\n5. Ingʼeyo fupa, yaye Nyasaye; kethona ok opondoni.\n6. Mad joma ogeno kuomi kik ne wichkuot nikech an, yaye Ruoth, Jehova Nyasaye Maratego; mad joma manyi kik ne wichkuot nikech an, yaye Nyasach Israel.\n7. Nimar ji yanya to alingʼ alingʼa nikech in, kendo wichkuot obako lela wangʼa.\n8. Achalo wendo ne owetena an kaka jamwa ne yawuot minwa;\n9. nikech hera matut ma aherogo odi tieka, kendo ayenje mag joma yanyi lwar kuoma.\n10. Ka aywak kendo atweyo chiemo to pod nyaka ayud ayany;\n11. ka arwako law ywak, to ji oloka ngero.\n12. Joma obet e rangach jara, kendo alokora wer ma jokongʼo wero.\n13. To alami, yaye Jehova Nyasaye, e kinde ma iikori mar konya; kuom herani maduongʼ, yaye Nyasaye, dwoka gi resruok mari mar adier.\n14. Gola oko e chwodho, kik iyie anim; resa e lwet joma ochaya, gola e chuny pi kama tut.\n15. Kik iwe ohula ywera mi tera kata kut mwonya duto, kata bur matut um dhoge ka an e iye.\n20. Ngʼat man-gi chuny marach ok nyal dhi maber; ngʼat ma lewe riambo podho e chandruok.\n21. Bedo gi ngʼat mofuwo kaka wuowi kelo kuyo; onge mor ni wuoro ma wuon ngʼat mofuwo.\n22. Chuny mamor en yath maber, to chuny mool tuoyo choke.\n1. Kane pod odongʼ ndalo auchiel mondo Pasaka ochopi, Yesu notundo Bethania, kama Lazaro nodakie, mane en ngʼat mane Yesu ochiero oa kuom joma otho.\n2. Negiloso nyasi maduongʼ Bethania ne Yesu. Maritha ne miyo welo chiemo, to Lazaro to nobet kachiemo kaachiel gi joma nobet kolworo mesa.\n3. Eka Maria nokawo mo mangʼwe ngʼar kendo ma nengone tek, manyalo romo nus lita, mowirogo tiende Yesu, bangʼe oyweyo tiendene gi yie wiye. Mi ot nopongʼ gi tik mangʼwe ngʼar mar mono.\n4. Judas Iskariot, ma en achiel kuom jopuonjre Yesu kendo mane biro ndhoge bangʼe, nokwero tim mane dhakono otimo, kowacho niya,\n5. “Angʼo ma nomone hono mo mangʼwe ngʼarno mondo pesa moyudi omi joma odhier? Onge tiende ketho mo ma nengone tek kama, moromo chulo misach ngʼat achiel kuom higa ngima.”\n6. Ne ok owacho kamano nikech nohero jodhier, to nikech ne en jakuo. Kaka jakeno mar pesa, nothoro konyore gi pesa ma nokanogo.\n7. Yesu nodwoko niya, “Weyeuru mos. Ne ochan chon ni owinjore okan mo mangʼwe ngʼarno nyaka chiengʼ yikna.\n8. Joma odhier ubiro bedogo e dieru kinde duto, to an ok ubi siko koda ndalo duto.”\n9. E kindeno, jo-Yahudi mangʼeny nofwenyo ni Yesu ne nitie kanyo mi negibiro, ok nikech en, to nikech negidwaro neno Lazaro, manoyudo osechiero oa kuom joma otho.\n10. Omiyo jodolo madongo noloso chenro kaka digineg Lazaro kaachiel kode,\n11. nimar wachne nomiyo jo-Yahudi mangʼeny koro ne weyogi dhi ir Yesu kendo giyie kuome.\n12. Kinyne, oganda maduongʼ mane oyudo obiro e Sawo nowinjo ni Yesu ni e yo biro Jerusalem.\n13. Negikawo bede othidhe mi giwuok oko mondo giromne, ka gikok niya, “Hosana!” “Ogwedh ngʼat mabiro e nying Jehova Nyasaye!” “Ogwedh Ruodh Israel!”\n๑๔. Yesu noyudo nyathi kanyna moro moidho obetie, mana kaka Ndiko wacho niya,\n๑๕. “Kik ibed maluor, yaye Nyar Sayun; nee, ruodhi eri biro, koidho nyathi kanyna.”\n๑๖. Mokwongo jopuonjrene ne ok owinjo tiend gigi duto, to achien, bangʼ ka Yesu nosemi duongʼ eka negifwenyo ni wechegi nosendiki kuome chon, kendo ni gigo notimore nikech en.\n๑๗. Oganda mane ni kode chiengʼ mane oluongo Lazaro oa e liel, ka nochiere oa kuom joma otho, nomedo lando wachno.\n๑๘. Omiyo ji mangʼeny nowuok mondo giromne, nikech negisewinjo ni en ema yande otimo honono.\n๑๙. Kuom mano, jo-Farisai nowacho e kindgi ngʼato gi ngʼato niya, “Uneno ka wachni e muomowa. Neyeuru kaka piny duto osewuok luwo bangʼe!”\n๒๐. Koro ne nitie jo-Yunani moko kuom joma ne biro lemo e Sawono.\n๒๑. Negibiro ir Filipo, mane aa Bethsaida, e piny Galili, mi gikwaye niya, “Jaduongʼ, wadwaro neno Yesu.”\n๒๒. Filipo nodhi monyiso Andrea wachno; eka Andrea kod Filipo nodhi ir Yesu ma ginyise wachno.\n๒๓. Yesu nodwokogi niya, “Sa osechopo mondo Wuod Dhano omi duongʼ.\n๒๔. Awachonu adier ni ka koth cham ok oiki e lowo motho, to osiko mana kodhi achiel kende. To ka otho, to onywolo kothe mangʼeny.\n๒๕. Ngʼama ohero ngimane, ngimane biro lalne, to ngʼama ochayo ngimane e pinyni biro rite nyaka chop oyud ngima mochwere.\n๒๖. Ngʼato angʼata matiyona nyaka luwa, kendo kama antie ema jatichna bende nobedie. Ngʼat matiyona Wuora biro miyo duongʼ.


1 Korintho 10 - Holy Bible [Luo Bible 2020] - (1Kor 10)\n1 Korintho 10\nJowetena, ok adwar ni mondo ukia kaka kwerewa nowuotho e bwo bor polo, to kendo giduto negingʼado Nam Makwar.\nBedo e bwo bor polono kendo ngʼado nam makwarno ema nokwan ka batiso mane omiyo gibetie achiel gi Musa.\nGiduto negichamo chiemb chuny machalre\nkendo giduto ne gimodho pi achiel mar chuny, nikech ne gimodho e lwanda mar chuny mane wuotho kodgi; to lwandano ne en Kristo.\nTo kata kamano, Nyasaye ne ok omor gi ji mangʼeny kuomgi, kendo ringregi nodongʼ e thim.\nGigi duto notimore mondo obednwa ranyisi masiemowa mondo kik wagomb gik maricho kaka ne gigombo.\nKik waterre kaka moko kuomgi notimo, mi ji alufu piero ariyo gadek kuomgi notho odiechiengʼ achiel.\nKik watem Ruoth, kaka moko kuomgi notimo, mi thuonde nonegogi.\nBende kik wangʼur, kaka moko kuomgi notimo, mi malaika mar tho nonegogi.\nGigi duto notimorenigi kaka ranyisi, kendo nondiknwagi mondo gibednwa siem, wan ma wadak e ndalo ma giko piny chiegnini.\nKuom mano, osiepena mageno, ringuru ua kuom nyiseche manono.\nAwuoyo kodu kaka joma parogi nikare, omiyo paruru matut tiend wach ma awachonuno.\nDonge kikombe mar gweth ma wagoyene Nyasaye erokamano ketowa e lalruok achiel e remb Kristo? Koso makati mwangʼingo donge ketowa e lalruok achiel, e ringre Kristo?\nNikech nitie makati achiel, koro wan ringruok achiel, kata obedo ni wangʼeny, nikech wan duto wachamo makati achielno.\nKa wakawo jo-Israel kaka ranyisi: Donge joma chamo gik mokete kendo mar misango bet e lalruok achiel gi kendo mar misangono?\nDiponi awacho ni misango mochiwne nyiseche manono en gimoro kata ni nyasaye manono nigi tiende?\nOoyo! Awacho ni misango ma jopiny makia Nyasaye timo, gitimo ni jochiende, to ok ni Nyasaye. To ok adwar mondo ubedi e lalruok achiel gi jochiende.\nOk unyal madho kikombe Ruoth kaachiel gi kikombe jochiende bende; kendo ok unyal chiemo e mesa Ruoth, ka uchiemo e mesa jochiende bende.\nKoso wadwaro miyo Ruoth mirima? Waparo ni watek moloye?\nNgʼato nyalo wacho niya, “Oyiena timo gimoro amora mwadwaro,” to gik moko duto ma watimo ok kelnwa konyruok. Ngʼat machielo to wacho niya, “Oyiena timo gimoro amora madwaro,” to gik moko duto ma watimo ok kelnwa dongruok.\nKik ngʼato dwar mana gik makonye en owuon, to ngʼato mondo odwar gima konyo jowadgi bende.\nUn thuolo mar chamo ringʼo mongʼiew e chiro ma ok ubedo gi penjo mathoth e chunyu\nnikech Muma wacho niya, “Piny kaachiel gi gik moko duto manie iye, gin mag Jehova Nyasaye.”\nKa ngʼat ma ok oyie kuom Kristo ogweli e chiemo, kendo ihero dhi, to cham gimoro amora moketi e nyimi ma ok ichich gi penjo mathoth e chunyi.\nTo ka ngʼato onyisi niya, “Chiemoni ne olosi mondo otimgo misango ne nyiseche manono,” to kik icham chiemono, nikech wach ma ngʼatno onyisino, kendo nikech wach mar chich ma in-go.\nTim kamano mar konyo chuny ngʼatno, to ok nikech konyruokni. Ere gima omiyo paro manie chuny ngʼat machielo ema mona timo gima aneno ni an gi thuolo mar timo?\nKa agoyo erokamano ni chiemo ma achamo, to angʼo momiyo ikwana ka jaketho ne gima agoyonee Nyasaye erokamano?\nKik ubed rachwany ni jo-Yahudi, kata ni jo-Yunani, kata ni kanisa Nyasaye,\nmana kaka an awuon atemo moro ji duto e gik moko duto matimo, ka ok amany mana gik makonya an awuon, to atimo gik makonyo ji mangʼeny, mondo kanyalore to giyud warruok.\n1 Korintho 10:1\n1 Korintho 10:2\n1 Korintho 10:3\n1 Korintho 10:4\n1 Korintho 10:5\n1 Korintho 10:6\n1 Korintho 10:8\n1 Korintho 10:9\n1 Korintho 10:10\n1 Korintho 10:11\n1 Korintho 10:14\n1 Korintho 10:15\n1 Korintho 10:16\n1 Korintho 10:17\n1 Korintho 10:18\n1 Korintho 10:19\n1 Korintho 10:20\n1 Korintho 10:21\n1 Korintho 10:22\n1 Korintho 10:23\n1 Korintho 10:24\n1 Korintho 10:25\n1 Korintho 10:26\n1 Korintho 10:27\n1 Korintho 10:28\n1 Korintho 10:29\n1 Korintho 10:30\n1 Korintho 10:32\n1 Korintho 10:33


Nyathi Maja Dweche 11 Owito Ngimane e Bugo Mar Pii e Gwenge Mag Kogelo ei Awendo-sub-county. – Sky Fm\nNyathi Maja Dweche 11 Owito Ngimane e Bugo Mar Pii e Gwenge Mag Kogelo ei Awendo-sub-county.\nLit kod kuyo okwako jodak ma kogelo sub-location ei awendo sub-county e county ma nmigori bang nyathi moro ma ja dweche 11 ne lwar e bugo mar pii ma ochwe owito ngimane e bugonoero mar pi odhiambo ma nyoro.\nKane oyango wachnoero jalup ruoth ma kogelo Sub-location migosi Yogo Onyango ne okoni nyathino ma ja dweche 11 ne owe kod nyamin mare ma ja higni 5 e thuolo mane gitugo e dalagi kanyo kapok ne okier ma olwar e bugo mar pinoero e thuolo maonge ngat moro amora maduong mane ni pacho e seche mane masirano otimore.\nNe okoni min nyathinino mikai Belinda akinyi ne oriko odhi e chiro ma chamgiwadu man rongo sub-county kama e thuolo mane oduogo pacho to ne otemo manyo nyathino kapok nyathi ma ja higni 5 mane odong kodeno ne onyise ni nyathino ne olwar e bugo mar pi kama e thuolo mane otem mar konyo ngima nyathino to katakamano ne oyudi ka oseko wito ngimane.\nYogo ne onyiso jodak ma kogelo kod jonyuol mondo oneni oumo wi bugni duto mag pii ema owe nono e gwengego kabende ne onyiso mondo onyal weyo nyithindo kod jogo madongo maok mano mar weyo nyithindo kod nyithindo wetegi mondo onyal konyo e masira machal kod manoero.\nSigh Of Relief to Ringa Boys\nMaternity Leave For Expectant School Girls\nSearch Mission for Missing Bodies Resume\nTwo People Dead While Six Rescued After a Boat Capsized in Homabay\nDead Body Cut Into Pieces and Dumped in a Sack\nNEW TRICK FOR SNEAKING DRUGS IN PRISONS\nA tweet claiming that schools wull open on 19th October is misleading\nCourt dismisses case against DG Gideon Saburi for spreading Covid-19\nMigori; Onge chulo osuru nyaka chop e winjrouk\nTwak manoriko chwal eod burano mar thicho oko jatend migao mar apaya Joyce Atieno


Horuok En Olemo ma Roho Nyago\nOhinga mar Jarito—Gocho mar Puonjruok | Agost 2018\nSOM E Afrikaans Albanian Altai Alur Amharic Amis Arabic Armenian Armenian (Ma Imbo) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Bulgarian Cakchiquel Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Dhok mar Ranyisi ma Italian Dhok mar Ranyisi ma South African Dholuo Digor Douala Dutch Edo Efik Esan Estonian Ewe Faransa Fijian Finnish Fon Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kisungu Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luvale Macedonia Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curacao) Persian Pidgin (West Africa) Polish Ponapean Portuguese Portuguese (Portugal) Punjabi Quebec (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojalabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nHoruok—Nano Ka Wan Gi Geno\nNIKECH gik ma chando wi ji ng’eny ahinya e ‘ndalo mag gikogi,’ dwarore ni jo Jehova obed gi horuok moloyo kinde moro amora mosekalo. (2 Tim. 3:1-5) Piny opong’ gi joma oherore giwegi, joma ok oikore loso winjruok moro amora, kod joma onge ritruok. Joma nigi kido marichogo ongega gi horuok. Omiyo, Jakristo ka Jakristo onego openjre kama: ‘Be dibed ni tudruok gi jopiny osemiyo aweyo bedo gi horuok? Bedo gi horuok tiende en ang’o? To ang’o ma anyalo timo mondo asik ka an gi kido mar horuok?’\nHORUOK EN ANG’O?\nE Muma, horuok ok en aena nano e bwo chandruok. Kar mano, en nano gi gimomiyo. Ng’at ma nano ok ng’i mana dwache owuon sama ochandore, to ong’iyo nyaka gik ma miyo jomoko kelone chandruok kod ber ma nyalo betie kodhi nyime nano. Kuom mano, ng’at ma horega ok jog piyo gi ng’at mochwanye to onano ka en gi geno ni weche nyalo lokore ma bed maber. Mano e momiyo Muma chako gi ‘horuok’ sama okwano kido ma beyo ma joma nigi hera nigo. * (1 Kor. 13:4) Bende, okwano “horuok” kaka achiel kuom “olembe ma roho nyago.” (Gal. 5:22, 23) Kata kamano, mondo wabed gi horuok, ang’o ma dwarore ni watim?\nGIK MA WANYALO TIMO MONDO WABED GI HORUOK\nMondo wabed gi horuok, nyaka wakwa Jehova rohone maler moikore chiwo ne ng’ato ang’ata mogeno kuome. (Luka 11:13) Kata obedo ni roho mar Nyasaye nigi teko mar konyowa nyago kidono, pod nyaka watim kinda wan wawegi ka luwore gi lamowa. (Zab. 86:10, 11) Mano nyiso ni nyaka watem matek mondo wanyis kidono pile ka pile e ka ogurre e chunywa. Kata bang’ timo mano, pod nitie gik mamoko ma nyaka watim mondo wasik ka wan gi kidono. Ang’o kendo ma nyalo konyowa?\nWanyalo bedo gi horuok ka wanono kit ngima Yesu kendo waluwo ranyisine. Mano e momiyo ka ne jaote Paulo osewuoyo kuom kido mag “dhano manyien” moriwo nyaka “horuok,” nowacho kama: “Weuru mondo kuwe mar Kristo oloch ei chunyu.” (Kol. 3:10, 12, 15) Wanyalo yie mondo kue mar Kristo oloch e chunywa kuom bedo gi geno motegno ni e kinde mowinjore, Nyasaye biro rieyo weche ma chandowa. Mano e gima Yesu bende notimo. Ka waluwo ranyisi mar Yesu, ok wabi yie mondo iwa owang’ ma chop kama koro ok wahore sama weche tek.—Joh. 14:27; 16:33.\nKata obedo ni wan gi siso mar donjo e piny manyien, wapuonjore bedo joma hore sama waparo matut kaka Jehova bende hore kodwa. Muma wacho niya: “Jehova ok dhi mos kuom wach chopo singone kaka jomoko paro ni odhi mos, to ohore kodu nikech ok odwar ni oketh ng’ato ang’ata, to odwaro ni ji duto ochop kama gilokoe chunygi gia e richo.” (2 Pet. 3:9) Sama waparo matut yo ma Jehova horego kodwa, donge mano jiwowa mondo wan bende wahore gi jowetewa? (Rumi 2:4) Kare gin weche kaka mage ma nyalo dwarore ni wanyisie kido mar horuok?\nGIK MA DWARO HORUOK\nNitie gik mang’eny ma timore pile ka pile ma nyalo dwaro ni wahore. Kuom ranyisi, sama iwinjo ka wach moro ili e chuny mbaka, nyalo dwarore ni ihori ahinya mondo iwe jomoko owuo mondi. (Jak. 1:19) Seche moko nyalo dwarore ni ibed gi horuok sama weche moko oriwi gi owete kata nyimine ma timbegi moko ok mori. Sama gik ma kamago otimore, kik ichwanyri mapiyo, kar mano par kaka Jehova gi Yesu bende hore kodwa kata obedo ni wan gi nyawo mang’eny. Ok giket pachgi kuom ketho matindo tindo ma watimo. Kar mano, giketo pachgi kuom kido mabeyo ma wan-go kaachiel gi kinda ma watimo mondo wamed bedo joma beyo.—1 Tim. 1:16; 1 Pet. 3:12.\nGima chielo ma nyalo ketowa e tem mar weyo bedo gi horuok en sama ng’ato ohangonwa wach. Kinde mang’eny, bedoga mayot mondo iwa owang’ ma wachak wacho weche mathoth ka watemo nyisogo ni gino en miriambo. Kata kamano, Wach Nyasaye to nyisowa gima opogore. Owacho kama: “Horuok . . . ber moloyo sunga. Kik iyi wang’ piyo, kendo kik ibed gi sadha e chunyi, nikech joma ofuwo ema timo kamano.” (Ekl. 7:8, 9, The Bible in Luo, 1976) Omiyo, kata bed ni gima owach kuomwa ok en adier, onego wahore mondo wang’e kaka wanyalo dwoko wachno. Mano e gima Yesu notimo ka ne jomoko wuoyo marach kuome.—Mat. 11:19.\nJonyuol onego ohore ahinya sama dwarore ni giwuo gi nyithindgi e wi paro kata gombo moko maricho ma nyalo bedo ni nyithindgi osechako bedogo. Ne ane ranyisi mar Owadwa Mattias ma sani en ja Bethel ma Scandinavia. Ka ne en rawera, nyithi skul wetene ne siko jare nikech puonj ma noyiego kaka Janeno. Nokawo kinde mang’eny ka jonyuolne pok ong’eyo ni gima kamano ne timore. Kata kamano, ne gichako fwenyo ni gimoro ne rach gi wuodgi nikech nochako bedo gi kiawa ka be Joneno mag Jehova kende e ma puonjo adiera. Gillis wuon-gi wacho kama: “Ne dwarore ni wahore ahinya gi Mattias.” Mattias ne japenjo niya: “Nyasaye en ng’a? Nade ka po ni Muma ok en Wach Nyasaye? Ere kaka wanyalo ng’eyo ni Nyasaye e ma owacho gik monego watim kod ma ok onego watim?” Seche moko nopenjoga wuon-gi ni: “Be ng’ato onego okawa marach adier ka ok ayie gi puonj muyiego?”\nGillis wacho niya: “Seche moko wuodwa ne penjo penjogo ka iye owang’ e yo ma nyiso ni adiera e ma nosine to ok wan, nikech noneno ni makruok gi puonj mag Muma ne miyo ngima bedone matek.” Gillis noloso wachno nade? Owacho kama: “Ne ajagoyo mbaka gi wuoda kuom seche mang’eny ahinya. Ne achikone ita kendo penje penjo moko mondo okonya fwenyo gima ne chande. Seche moko ne alerone weche moko kae to aweye mondo opar matut kuom odiechieng’ achiel kata ariyo ka pok wagoyo mbaka kendo. Nitie kinde ma ne anyisega ni omiya odiechienge moko mondo apar ane matut e wi weche moko ma nonyisa. Mbekni ma kamago nokonyo Mattias mi ochako rwako adiera motudore gi rawar, loch mar Jehova, kod hera ma Jehova oherogo dhano. Kata obedo ni kinde nokalo, mosmos nochako hero Jehova. An gi jaoda wamor matek ni horuok ma ne wahorego ka wakonyo wuodwa ne ok odhi nono.”\nGillis gi jaode nogeno kuom Jehova sama ne gikonyo wuodgi. Gillis sani paro chien kowacho niya: “Najanyiso Mattias ni hera ma waherego ne miyo walemoga ahinya gi min-gi ka wakwayo Jehova mondo okonye ong’e ni ma e adiera.” Jonyuolgo mor ni kido mar horuok nokonyogi!\nMopogore gi konyo ji ng’eyo Nyasaye, Jokristo madier nyaka hore sama gikonyo watgi kata osiepgi ma tuore. Ne ane ranyisi mar Ellen * ma bende a Scandinavia.\nChiegni higni aboro mokalo, strok nogoyo chwor Ellen diriyo ma ochocho obwongone. Nikech mano, sani koro chworeno onge gi nyalo mar kecho ng’ato ang’ata, ok omor, kendo ok onyal kuyo kata gimoro lit manade. Rite ok en tich ma yot ne Ellen. Owacho niya: “Horuok kod lamo e ma osebedo ka konya.” Omedo kama: “Ndiko ma hoyaga en Jo-Filipi 4:13 ma wacho ni: ‘E weche duto, an gi nyalo kokalo kuom jalno ma miya teko.’” Tekono osebedo ka konyo Ellen mondo onan koketo genone kuom Jehova.—Zab. 62:5, 6.\nBED GI HORUOK KAKA JEHOVA\nKiwuoyo kuom ji duto ma nigi horuok, Jehova e ma ketonwa ranyisi maberie mogik. (2 Pet. 3:15) Muma nigi ranyisi mathoth ma nyiso kaka Jehova nohore gi jotichne. (Neh. 9:30; Isa. 30:18) Kuom ranyisi, Jehova notimo nang’o ka ne Ibrahim okete gi penjo mathoth ka nodwa dhi ketho Sodom? Ne ok ong’ado Ibrahim seche ma ne openjo penjogo. Kar mano, nohore kode kochikone ite e moro ka moro kuom penjo ma nopenjo. Kae to Jehova nochiwo dwoko ma ne nyiso ni nochiko ite maber sama Ibrahim ne wuoyo kendo nonyiso Ibrahim ni ka nonyalo yudo kata mana ji apar kende makare e Sodom, ne ok odhi kethe. (Cha. 18:22-33) To mano doko ranyisi maber ma Jehova keto! Ochiko ite mos kohore kendo iye ok wang’ piyo.\nHoruok en achiel kuom kido mag dhano manyien ma Jokristo nyaka bedgo. Ka watemo matek mondo wabed gi kido maberni, wamiyo Jehova duong’ nikech ohore kendo odewowa, kendo ibiro kwanwa e kind “joma yudo gik ma ne osing nikech ne ginyiso yie kod horuok mos.”—Hib. 6:10-12.\n^ par. 4 Kido mar hera en achiel kuom olembe ochiko ma roho nyago kendo en e ma nokwong wuo kuome e sula ma wuoyoga e wi olembego.\n^ par. 15 Nyinge oloki.\nBe Ing’eyo Weche Duto Adier?\nKik Ing’ad ne Ji Bura ka Luwore gi Kaka Ginenore gi Oko\nSIGAND NGIMA Ok Abi Yie Mondo Lwetena Ojony Kata Ang’o ma Timre\nJochiwo Gin Joma Mor\nTi Kanyachiel gi Jehova Pile ka Pile\nMOA E GIWA MACHON Kaka ne Ohang Pidh Kodhi mag Pinyruoth e Piny Portugal\nText Yore mag golo buge mag digital OHINGA MAR JARITO—GOCHO MAR PUONJRUOK Agost 2018\nOHINGA MAR JARITO—GOCHO MAR PUONJRUOK Agost 2018\nHera En Kido Maber Ahinya\nMor En Kido ma Wayudo Kuom Nyasaye\nEre Kaka Inyalo Bedo gi Kuwe?\nNg’wono—Kido Minyiso gi Wach kod Tim\nBer—Ang’o ma Wanyalo Timo Mondo Wabed gi Kidono?\nYie—Kido ma Miyo Wabedo gi Teko\nMuolo—Ang’o Momiyo En Kido Mowinjore Wabedgo?\nRitruok—Kido ma Dwarore Mondo Nyasaye Oyie Kodwa


Nike Air Max 97 Black White 921826003 nike youth cross trainer pants free Hummel Marathona GBW White Trainer Nike Air Max 90 Candy Black White Red Black-Multi-Color For Sale – Euro-petrol nike kd 6 ice cream Anthracite/Gym Red tiffany blue nike high dunks nike sb verge women boots sale free Nike Air Max 97 Ultra 17 Pure Platinum Men's Trainers Sale | Nike Trainers Girls Bal Triple S Trainer Pink White Nike Trainers on Sale. Nike GB Nike Air Force 1 07 White Croc Trainer Nike shoes air max, Slides shoes, Sneakers Promotion Hot Sale Balenciaga Speed SALE LADIES WOMENS WHITE PLATFORM Nike Women's Trainers Sale. Nike IE white trainer sale\nOnline sh - by Onlin, 2022-01-22 06:54:40\nThe goods - by The g, 2022-01-18 20:54:40\nOne word! - by One w, 2022-01-22 13:54:40\nPresente - by Prese, 2022-01-23 16:54:40\nNormal Qu - by Norma, 2022-01-23 04:54:40


Bible in one year - Luo Bible 2015 - September 24\n1. Bang’ higni apar gang’wen, ne achako adok Jerusalem, ka wan gi Barnaba, kendo Tito bende ne wadhigo.\n2. Ne adhi nikech Nyasaye nonyisa ni mondo adhi, mi achokora gi jodong kanyakla mar jo-Kristo kar kendgi, kendo nanyisogi Wach Maber ma alando ni joma ok jo-Yahudi, nimar ne ok adwar ni mondo tich mane asebedo ka atiyo, kata mapod atiyo, obed kayiem nono.\n3. To kata mana Tito mane jawuodha ne ok ochun mondo oter nyangu, kata obedo ni ne ok en ja-Yahudi kamano.\n4. To mak mana jomoko mane obiro kanyo kawuondore ni gin owete, ema ne dwaro ni mondo otere nyangu. Jogo ne obiro ling’ling’ mondo ocher ane ni thuolo manade ma wan-go kuom bedo jo-Kristo, nikech ne gidwaro lokowa wasumbni.\n5. To ne ok wayie winjo wachgi kata matin, mondo adiera mar Injili kik lalnu.\n6. To jogo mane onenore ka jotelo ne ok omiya wach moro manyien. (Awacho ni ne ginenore ka jotelo, nikech ok adewo gima gin, nimar Nyasaye ok odewo nenruok maoko mar dhano.)\n7. Kar kelo wach moro manyien, to ne gineno ni Nyasaye osemiya tich lando Injili ni joma ok jo-Yahudi, mana kaka nomiyo Petro tich lando Injili ni jo-Yahudi.\n8. Ne giyie ni Nyasaye mane omiyo Petro teko mar bedo jaote ni jo-Yahudi, ema bende ne omiya teko mar bedo jaote ni joma ok jo-Yahudi.\n9. Kuom mano, Jakobo gi Petro kod Johana, ma ji oyiego ni jotelo mag kanyakla mar jo-Kristo, nong’eyo mich mane Nyasaye osemiya kuom ng’wonone, mi gimako lwet Barnaba kod lweta kaka ranyisi ni wariwore kodgi e tich. Ne wawinjore waduto ni wan wadhi ir joma ok jo-Yahudi to gin gidhi ir jo-Yahudi.\n10. To ne gidwaro mana ni mondo wapar jochan, ma en gima an bende ne aseketo chunya ahinya mondo atim.\n11. To kane Petro obiro Antiokia, ne akwere mana e wang’e, nikech kethone ne nenore ratiro.\n12. Ne othoro chiemo gi owete ma ok jo-Yahudi, kane pok jomoko moa kuom Jakobo obiro, to kane jogo obiro, to nong’wony moweyogi, nikech noluoro joma ne dwaro mondo oter joma ok jo-Yahudi nyangu.\n13. Jo-Yahudi moko mane ni kuno bende noriwore kode e ndhogruok ma kamano, mi kata mana Barnaba bende ne ndhogruokgino oywayo!\n14. To kane aneno ni timgino ok oluwore gi adiera mar Injili, ne awacho ni Petro e nyimgi duto niya, “In, in ja-Yahudi, to iluwo tim joma ok jo-Yahudi, koro marang’o ichuno joma ok jo-Yahudi mondo olu tim jo-Yahudi?”\n15. Chutho, wan wawegi nonywolwa jo-Yahudi, kendo ok wan joogendini mamoko ma joricho.\n16. To kata kamano, wang’eyo ni mako Chik Musa ok nyal miyo ng’ato bed e winjruok gi Nyasaye, to mana yie kuom Yesu Kristo ema miyo ng’ato bedo e winjruok gi Nyasaye. Wan bende waseyie kuom Kristo Yesu, mondo wabed e winjruok gi Nyasaye kuom yie, to ok kuom mako Chik, nimar Muma wacho ni, “Onge ng’ama nyalo bet e winjruok gi Nyasaye kuom mako Chik.”\n17. To ka wadwaro ni mondo wabed e winjruok gi Nyasaye kuom Kristo, to eka pod iyudo ni wan joricho mana kaka joma ok jo-Yahudi, koro uparo ni mano nyiso Kristo konyo tich richo koso?\n18. Ng’ang’! Ka achako luwo yor Chik ma en yo ma aseweyo chuth ni onge gi tich, to mano nyiso ni an jaketh Chik!\n19. Korka Chik to an ng’ama otho, ma Chik owuon ema onego, mondo obed mangima ni Nyasaye. Ne ogura gi Kristo e msalape,\n20. mi koro ok an ema angima, to Kristo ema ngima e iya, kendo ngima ma koro an-goni, an-go mana nikech yie ma ayiego kuom Wuod Nyasaye, mane ohera, mi ochiwo ngimane nikech an.\n21. Ok adwar miyo mich ma Nyasaye ochiwo kuom ng’wonone obed kayiem nono. To ka en adier ni mako Chik ema miyo ng’ato bedo e winjruok gi Nyasaye, to kara Kristo notho kayiem nono!


Luka 4 - Holy Bible [Luo Bible 2015] - (Luk 4)\nYesu noa Jordan kadok thurgi kopong’ gi Roho Maler. Roho ne telone e thim koni gi koni\nkuom ndalo piero ang’wen ka Satan teme. E ndalogo duto ne ok ocham gimoro, omiyo kane ndalogo orumo to nowinjo ka kech kaye.\nSatan nowachone niya, “Ka in Wuod Nyasaye adier, to nyis kidini olokre kuon.”\nTo Yesu nodwoke niya, “Muma wacho ni, ‘Dhano ok nyal bedo mangima nikech chiemo kende.’ ”\nEka Satan notere e wi got malo, monyise pinje duto mag piny ka diemo wang’.\nNowachone ni, “Abiro miyi loch mag pinje duto gi dwong’gi nikech nomiyagi kendo anyalo miyogi ng’ama an ema ahero.\nEmomiyo kigoyo chongi piny milama, to magi duto nobed magi.”\nTo Yesu nodwoke ni, “Muma wacho ni, ‘Ng’ato nyaka lam mana Ruoth Nyasache kendo en kende ema nyaka otine.’ ”\nEka Satan notero Yesu Jerusalem mi okete e osuch Hekalu, kowachone niya, “Ka in Wuod Nyasaye adier, to chikri piny,\nBende ondik ni, ‘ginitayi gi lwetgi mondo kik ichwany tiendi e kidi.’ ”\nYesu to nodwoke niya, “Muma wacho ni, ‘Kik item Ruoth Nyasachi.’ ”\nKane Satan osetieko temo Yesu, e yore duto kamano, ne oweye nyaka chieng’ machielo.\nEka Yesu nodok Galili gi teko mar Roho Maler, kendo humbe nolak e gweng’no duto.\nNe opuonjo e ut lemo, kendo ji duto ne opuoye ahinya.\nBang’e Yesu nodhi Nazareth, kuma ne odongoe, kendo chieng’ Sabato, ne odhi e od lemo, kaka ne ojatimo. Nochung’ mondo osom Muma,\nmi omiye kitap janabi Isaya. Ne oelo kitabu, mosomo kama ondikie niya,\n“Roho mar Ruoth Nyasaye ni kuoma, nikech oseyiera mi owira, mondo aland Wach Maber ni joma odhier. Oseora mondo ahul ni joma otue ni koro ogonygi, kendo ni muofni ni oyaw wengegi, bende ni, mondo ahul ni joma isando ni giyudo thuolo\nkendo oseora mondo ahul ni, ma e higa ma Ruoth Nyasaye biro resoe joge.”\nKane Yesu nosesomo wechego, noumo kitabu, mi odwoko ni jatich od lemo. Eka nobet piny mondo opuonji, kendo ji duto mane ni e od lemo ne jochomo wang’gi kuome.\nNowachonigi niya, “Tinendeni, wach musewinjo kisomonuno ochopo kare.”\nJogo duto nopwoye ahinya, kendo ne giwuoro weche mang’won mane wuok e dhoge, mi gipenjore ni, “To donge jali en wuod Josef?”\nNowachonigi niya, “Ang’eyo ni ubiro goyona ngero ni, ‘In jathieth, thiedhri ane iwuon.’ To bende ubiro wa chonani, ‘Wasewinjo gik mane itimo Kapernaum, to koro timgi ane e pinyu ka!’ ”\nEka nomedo wachonigi ni, “Onge janabi ma ji yiego e dalagi owuon.\nAdier awachonu ni ne nitie mond liete mang’eny e Israel e ndalo Elija, kane koth olal kuom higni adek gi nus mi kech maduong’ omako piny duto.\nTo ne ok oor Elija ir moro kata achiel kuomgi, to mak mana ir chi liel ma nyar piny moro nono e dala mar Zarefeth e piny Sidon.\nBende ne nitie jodhoho mang’eny e Israel e ndalo janabi Elisha, to onge kata achiel kuomgi mane ochangi, mak mana Naaman ja Siria.”\nKane ji mane nie od lemo owinjo wechego, mirima mager nomakogi giduto.\nNe gichung’, mi gichwalo Yesu gigolo oko e dala, ka gitere e wi got kama ne ogerie dalagi, mondo gidhire piny kathirathira,\nto nokadho akadha e kindgi moa odhi.\nBang’e Yesu nodhi dala mar Kapernaum e piny Galili, mi opuonjo ji kuno chieng’ Sabato.\nNe giwuoro kaka opuonjo, nikech wechene ne nigi teko.\nTo ne nitie ng’at moro e od lemo kanyo, mane nigi jachien marach. Ne okok matek niya,\n“Yaye, Yesu ja-Nazareth, ilaro ang’o kodwa? Isebiro mondo itiekwa koso? Ang’eyi! In Ng’ama Ler moa kuom Nyasaye!”\nTo Yesu nokwero jachiendno niya, “Ling’ kendo wuog ia kuom ng’atni!” Jachien marachno nogoyo ng’atno piny e nyimgi, mi owuok kuome ma ok ohinye ngang’.\nJi duto mane ni kanyo nohum nono, mi giwacho e kindgi giwegi niya, “Magi weche manadi ma owachogi? Okwero jochiende gi teko maduong’ kendo giwuok awuoka!”\nKamano humb Yesu nolandore kuonde duto e gweng’no.\nYesu noa e od lemo mi odhi e od Simon, to min chi Simon ne nigi tuo midhusu matek, omiyo ne gikwayo Yesu mondo ochange.\nYesu nodhi mochung’ e bath dhakono, eka nokwero midhusu, mi midhusu oweye. Gikanyono noa malo motiyonigi.\nKane chieng’ podho, ji duto mane nigi joma tuo tuoche mopogore opogore nokelo ir Yesu, mi Yesu noketo lwete kuom moro ka moro, mochangogi duto.\nJochiende bende nowuok kuom ji mang’eny, kaywak ni, “In e Wuod Nyasaye!” To Yesu nokwerogi, motamogi ni kik gilosi, nikech gin ne ging’eyo ni en e Mesia.\nKane piny oru, Yesu nowuok modhi kar kende e thim. Ji nochako manye, kendo kane ginwang’e, ne gitemo geng’e mondo kik oa kuomgi.\nTo nowachonigi niya, “Nyaka aland Wach Maber mar Loch Nyasaye e mier mamoko bende, nikech mano e gima ne oora mondo atim.”\nKamano ne olando Wach Maber kuonde duto e ut lemo mag jo-Yahudi.


Mavhesi eBhaibheri Pane Zvepamusoro: Masturbation -> Sins\n Dichwo nyaka chop dwach chiege kaka joma okendore, kendo dhako bende nyaka tim kamano ni chwore. Nikech dhako mokendi onge gi teko kuom ringre owuon, to en mar chwore. Kamano bende, dichwo mokendo onge gi teko kuom ringre owuon, to en mar chiege bende. Kik utuonru makmana ka uwinjoru e kindu uwegi mar timo mano kuom kinde machwok mondo uchiwru ni lamo. To bangʼ chiwruok ni lamo, to uchak uriwru kendo mondo kik Satan temu, nikech ok unyal ritoru.\n “Usewinjo ni ne owach ni, ‘Kik iterri.’ Anto anyisou ni ngʼato angʼata morango dhako gi gombo oseterore kode gi ei chunye. Ka wangʼi ma korachwich miyo itimo richo to lodhe oko kendo iwite. Ber moloyo ka iwito fuon-ni achiel mar ringri moloyo ka ringri duto owiti e gehena. Kamano bende ka lweti ma korachwich miyo itimo richo, to ngʼade oko iwite. Ber moloyo ka iwito fuon-ni achiel moloyo ka ringri duto odhi e gehena.


Bible Verses On The Topic: Putting God First -> Life\nLife: [Putting God First]\nAonge wichkuot kuom Injilini, nikech en e teko mar Nyasaye makelo ni ngʼato angʼata moyie warruok, mokwongo ni jo-Yahudi, eka bangʼe ni joma ok jo-Yahudi bende.\nTo mokwongo, dwaruru pinyruoth Nyasaye kod timne makare eka gigi duto bende nomiu kaachiel gi mago.\nOsegura kaachiel gi Kristo, kendo an koro ok ema angima, to Kristo ema ngima kuoma. Ngima makoro angimago e ringra an-go mana kuom yie ma ayiego kuom Wuod Nyasaye, mane ohera kendo ochiwore owuon ni an.\n Omiyo kik uparru kuwacho ni, ‘Wabiro chamo angʼo?’ Kata ni, ‘Wabiro madho angʼo?’ Kata ni, ‘Wabiro rwako angʼo?’ Nimar jopiny ema chandore ka dwaro gigi duto; to bende Wuonu manie polo ongʼeyo ni udwaro gigi duto. To mokwongo, dwaruru pinyruoth Nyasaye kod timne makare eka gigi duto bende nomiu kaachiel gi mago.\n1 Korintho 1:18\nWach msalaba en fuwo ni joma lal, to ni wan joma iwaro, en teko Nyasaye,\nTo kata kamano an kodi gi wach; iseweyo hera mane iherago mokwongo.\nWachomuru wangʼwa kuom Yesu, ma en jachak kendo jachop yie marwa. Nikech nogeno yudo mor mane oikne ni nonwangʼ achien, nochayo tho malit mar msalaba ka ok odewo wichkuot ma tho ma kamano kelo, kendo koro obet piny e bat korachwich mar kom duongʼ mar Nyasaye.\n“Onge jatich manyalo tiyo ne ruodhi ariyo. Nimar obiro chayo achiel to ohero machielo, kata obiro chiwore ne achiel to ochayo machielo. Ok inyal tiyo ne Nyasaye kendo ne pesa.\n Ka osechieru gi Kristo, to keturu chunyu kuom gik manie polo, kuma Kristo obetie e bat korachwich mar Nyasaye. Keturu pachu kuom gik man malo to ok kuom gige piny. Nikech ne utho kendo ngimau koro opandi ei Kristo, kuom Nyasaye. Ka Kristo, ma en ngimau nofwenyre, to un bende unubi kode e duongʼne maler.\nNyaka aa chakruok mar piny, gik ma ok ne mag Nyasaye, kaka tekone mochwere gi kite, osenenore malongʼo ka gifwenyore e gik mosechweyo, mondo omi dhano kik wuondre ni kiagi.\n Mad Nyasach geno opongʼu gi mor kod kwe mogundho ka ugeno kuome, mondo omi upongʼ gi geno malach kuom teko mar Roho Maler. Jowetena, angʼeyo chutho ni un joma beyo kendo mariek kendo ngʼato ka ngʼato kuomu nyalo puonjo nyawadgi. Kata kamano, asendikonu kuom weche moko ka an gi chir mana mondo aparnugi, kendo kuom ngʼwono ma Nyasaye omiya, mar bedo Jatich Kristo Yesu e kind joma ok jo-Yahudi, ka atiyo tich dolo mar lando Injili Maber mar Nyasaye mondo ogendini obed misango maler ma Nyasaye oyiego kendo ma Roho Maler opwodho. Emomiyo ei Kristo Yesu anyalo sungora kuom tichna matiyo ni Nyasaye. To ok anyal hedhora mar wacho gimoro amora, makmana gigo ma Kristo osetimo kotiyo koda kuom loko joma ok jo-Yahudi mondo oluor Nyasaye, kuom wechena gi timbena, kotiyo gi teko mar honni gi ranyisi kuom teko mar Roho Maler mar Nyasaye. Kamano aselworora e piny Jerusalem nyaka Iliriko, kalando Injili mar Kristo.\nNe abedo misumba mar Injilini kuom mich mar ngʼwono mane Nyasaye omiya kaluwore gi tekone matiyo kuoma.\nTo ere rachne ka Nyasaye noyiere mar nyiso mirimbe, kendo mar nyiso ji tekone, to osetimo kinda kohore mos amingʼa mak otoyo mirimbe kuom joma owinjore okum, ma gin joma noyik ne tho?\nRapar mar Chik 6:5\nHer Jehova Nyasaye ma Nyasachi gi chunyi duto kendo gi ngimani duto kendo gi tekoni duto.\nJehova Nyasaye Maratego wacho niya, “Keluru achiel kuom apar duto e od keno, mondo chiemo obed e oda. Tema uruane mondo une-ane ka donge dayawnu dirise mag dhorangeye polo mi aolnu gweth mogundho ma ok unyal yudo thuolo kama dukanie.\n “Kik ukan mwandu ne un uwegi e piny kama olwenda gi nyal kethoe gik moko, kendo kama jokwoge turoe kendo kweloe. To kanuru mwandu magu e polo kama olwenda kata nyal ok kethie gik moko kendo jokuo ok turie ma kwelie, Nimar kama mwanduni nitie e kama chunyi bende nobedie.\n“An e mzabibu, to un e bedene. Ka ngʼato osiko kuoma kendo an bende asiko kuome, to obiro nyago olemo mangʼeny, nimar onge gima unyalo timo ka upogoru koda.\nNikech timbe maricho nomedre, hera mar ji mangʼeny nodok mangʼich,\nTich Joote 20:35\nAsenyisou gi yore duto ni nyaka wati matek wan wawegi mondo wakonygo joma chandore, ka waparo wach mane Ruoth Yesu owachonwa ni, ‘Chiwo kelo gweth moloyo kawo!’ ”\nKet gimoro amora mitimo e lwet Jehova Nyasaye, to chenrogi biro dhi maber.\nJoma odak kaka ringruok dwaro oketo pachgi kuom gik ma ringruok dwaro, to joma odak kaka Roho dwaro, oketo pachgi kuom Roho.\n2 Korintho 12:7-10\n Kuom mano, mondo omi kik abed gi sunga e chunya kuom gik malich miwuoro mane aneno e fweny, ne omiya kudho machwoyo ringra. Kudhono ne en jaote mar Satan, ma noor mondo osanda. Ne alamo Ruoth nyadidek kuom wachni, ka asaye mondo ogolna kudhono; to ne odwoka niya, “Ngʼwonona mamiyi oromi, nikech kama nyawo nitie ema tekona tiyoe moloyo.” Emomiyo, abiro medo pakora gi ilo kuom nyawona, eka teko mar Kristo osik kuoma. Mano emomiyo ayie nyawo, ayany, chandruok, sand, midhiero nikech Kristo, nimar ka anyap eka atek.


Jok kane oneno ka dala wuon osekethore to nodar odhi odak ei Kombewa. Nonyombo monyuolo yawuoyi buora, nochako onyuomo nyasgogo (dhako moweyo chuore). Nyasgogoni nonyuolo yawuoyi ariyo; Rachuonyo kod Wanjare. Min yawuoyigi iluongo ni AWANDO, nyinge dwa chalore gi nying' chi Ramogi Ajwang' (Awando Nyolal chi Omogi).\nKane gibedo joma dongo to kaka jodongo nohero chokore kar math, Jok nodhi e gweng’ loka machielo to kapok owuok to noweyo wach ni mondo yawuote odhi orit liech ei bel. Kata kamano yawuoyi mamoko nodagi dhi rito liech. Kuom mano min Rachuonyo nonyisogi ni, “kik upiemgi oweteu mamoko, nimar ka wuoru wang’ oduogo to gin ok wang’ nodhawnegi, un ema wang’ nodhawnu, donge uwinjo ka iyanyou ni nyithi nyasgogo. Omiyo dhiuru adhiya urit liech.” Yawuoyi mamoko to ne madho nyasore kasimba mwalo. Kane Jok oduogo kendo owinjo ka yawuoyi goyo mana mbaka ei simba nokawo tong’e kendo odhi ei bel nimar noparoni yawuote notamore dhi rito liech.\nKuom hawi marach noyudo ka Rachuonyo gi Wanjare to nitie ei bel. Kane gi winjo ka gimoro seko biro to giwuok ewi tandalo ka gi paroni liech ema omonjogi, gi kanyono Wanjare noweyo tong’ mochuoyo wuon’gi. Kane oneno ni wuon ema ochuoyo to nonyiso owadgi ni, “Omera anego wuora….” Nikech luoro mane gin’godo ne giparoni owetegi biro negogi omiyo ne ok gidok dala. Wach nek nochopo ne min'gi mi yawuoyi nochako ke ka manyo piny nimar dala koro osewuo, Awando ne piny ochamo modoko ngeroni; Pap ochamo Awando.\nKaka nodoko nyasgogo ne ok nyal rwake, nikech yawuote ema nosetimo masira mar nek. Ne gikawo yie kendo gi ng’ado nam nyaka loka machielo. Ne gi gowo e dho-wadh Pala, kane piny oru to noyudo jaduong’ Ndaya odhi lupo kanyo kendo nokawogi modhi kodgi dala. Ndalogo noyudo ka hono osetimore Simbi Nyaima. Jo-kisero kod jo-Kachien emane odak machiegni kanyo. Bang’ hond Simbi to jo-Kisero koro nochako dar, jo-Kachien to nodak but God Wire, machiegni Achuna Ka-Magak (Oyugis).\nRachuonyo noketo kaka misumbane, Wanjare to nomiyo owadgi. Jo-Wanjare ema ogero dhoot moro masani iluongoni Muksero giriwore gi jo-Sidho mane odong' kane jo-Kano dar dok thurgi bang' kethruok ekindgi gi jo-Karachuonyo gidak ekind Kotieno, Kodera kod Kanyango kod dhood gi Dr.(laktar)Onyonka. Sani iluongo gi ni Kitutu Chache. Giwacho dhok ariyo (dho-luo gi dho-kisii).\nMano edalagi; okil Oseko ma wuod japuonj John Oseko, Daudi Memba wuod Ogeda, Juma Naftali wuod Nyamwala, Paul ‘Ongocho’ mak’Obunga kod mamoko. To jo-Wanjare gitiendgi to nodhi modak kind Suneka gi Asumbi (nitie chiro moro kanyo matin miluongoni Nyamira). Moko bende noduogo odak ei Kodera sani iluongogi ni jo-Matabore gidak but chiro Karogo. Kanyo bende gikikore gi jo-Mikiria mane oa e anyuola mar jo-Kabar. E dirgi kanyo bende iyudo ka jo-Kowak moko odake. Loka aora machielo bende jo-Maragol moko odake mokiewo gi sikul Matieko.\nYawuot Ndaya ( jomoko luongo Ndaya ni Chien, mago duto timore nikech wechegi duto wuok e wich omiyo pogruok nyalo betie) gin; Rabok, Ditong’e kod Aluoch. Ndaya nonyuomo mon ariyo. Chiege matin ne migumba (dhako maok onyuol), niluongeni Omieri nyar Nyakach, owadgi miluongoni Aluo to nodong’ Alego. Kane Ndaya chiegni tho to nolamo nika otho to mondo omi Rachuonyo chiege ma migumbano mondo oriti, nikech no neno kaen ratego, kendo onyalo rito dhakono, nimar Omieri ne ok onyuol. Kata kamano oganda ne ok orwako Rachuonyo kendo ne giluonge ni jamwa nimar ne ok onage.\nKane Ndaya otho to min yawuoyi nodagi ni dhako manyocha onyuomo mana gi dho nyige jakwath akwatha (ja-Kowiny) ok nyal tero. Kuom mano ne girwako Ditong’e (Ogal mane wuod Ndaya maduong') e ot, kuom hawi marach kane Ditong’e oriwore gi dhakono to ne gitudore (nomoko). Notem gi yien duto to notamore. Omieri nonyiso Rachuonyo mondo odhi ir owadgi miluongoni Aluo, mondo omiye manyasi, bang’ kelo manyasi eka ne gi pogore. Kane jodongo oketo bura to ne gi yalo mondo oket Rachuonyo e odno.\nTo notimore ka hono, kane Rachuonyo oriwore g’Omieri to nomako ich. Nonyuolo wuoyi; kane ochoponi koro odwaro chako nyathino Ndaya to yawuot Ndaya nodagi, nito ere kaka jamwa amwaya nyalo chako wuonwa to wan pok wachako. Ne gi ng’ado bura mondo ochak nyathino guoge mokwayo godo, guogno niluongoni Sipul. Mano emane obedo kak wuod Rachuonyo maduong’.


1 Korintho 4:5\nKuom mano kik ungʼad bura kapok kinde ochopo, to rituru biro mar Ruoth. En owuon noel e lela gik masani opondo e mudho, kendo enonyis paro duto mopondo e chuny dhano. E kindeno ema ngʼato ka ngʼato noyud pak moa kuom Nyasaye.\n1 Johana 2:18\nNyithinda mageno, giko chiegni kendo kaka usewinjo ni jasik Kristo biro, koro wasik Kristo mangʼeny osefwenyore. Ma e kaka wangʼeyo ni giko chiegni.\nTo in Daniel, um kitabuni kendo idine godok nyaka chop ndalo giko. To e ndalono ji mangʼeny nodhi koni gi koni ka gimanyo rieko.”\nAnyiso giko mar gimoro mana e kinde mochakore, bende asebedo kahulo gik mapok otimore. Awacho ni: Gima awacho nyaka timre kendo abiro timo gimoro amora mahero.\nDwach Jal mane oora en ni kik awit kata achiel kuom ji duto mosemiya, to ni mondo achiergi chiengʼ giko.\nKamano bende Sodom gi Gomora, kaachiel gi mier molworogi ne jochiwore ne chode gi anjawo. Gin gibedo kaka ranyisi mar joma ikumo kiwangʼo e mach manyaka chiengʼ.\nAwachonu ni obiro neno ni ongʼadnegi bura kare kendo mapiyo. Kata kamano, ka Wuod Dhano obiro, bende obiro yudo yie e piny?”\nnimar, “Ngʼato ka ngʼato maluongo nying Jehova Nyasaye noresi.”\n Kinde machon Nyasaye nowuoyo gi kwerewa e yore mangʼeny kendo mopogore opogore, kokalo kuom jonabi, to e ndalo mogikgi osewuoyo kodwa kokalo kuom Wuode owuon. Wuodeno ema oseketo mwandune duto e lwete, kendo en ema nochweyo gik moko duto kuome.\n2 Petro 3:3-4\n Mokwongo nyaka ungʼe ni e ndalo mogik jomoko machayo ji nobi ka gichayou kendo ka giluwo gombogi maricho. Ka gipenjou niya “Ruodhu mane osingore ni onego bed ni duogono to ere? Donge nyaka ne kwerewa tho gik moko osebedo mana machalre nyaka aa chakruok chwech piny!”\n1 Timotheo 4:1-3\n Roho Maler wacho ni e ndalo giko jomoko nowe yie mi giluw weche chunje mawuondo ji kod puonj mayoreyore mag jochiende. Puonj ma kamago aa kuom jo-miriambo mawuondore, jogo ma pachgi manyiso ni gin joketho osetho mana ka gima orew gi nyinyo maliet. Gitamo ji mondo kik okendre, kendo gisiemogi mondo kik gicham chiemo mamoko ma Nyasaye ochiwo mondo joma oyie kendo mongʼeyo adiera okaw gi erokamano.\n Bende nochuno ji duto, jomatindo gi jomadongo, jo-mwandu kod jochan, wasumbini gi joma ni thuolo, mondo oket kido e lwetegi ma korachwich kata e lela wengegi, mondo ngʼato angʼata kik ngʼiew kata loko gimoro amora, makmana ka en gi kidono ma en nying ondiek malichno kata namba mochungʼ kar nyingno. To ngʼeyo tiend wachni dwaro rieko, Ngʼat man-gi rieko, mondo okwan namba mar ondiek, nikech nambano ochungʼ kar nying dhano. Nambano en mia auchiel gi piero auchiel gauchiel.\n To ngʼe malongʼo ni kinde mag chandruok nobedie e ndalo giko. Ji nobed koherore kendgi kendo kohero pesa. Ginibed josunga, jongʼayi, joma yanyo ji, joma ok winj jonywolgi, joma ok go erokamano, kendo joma ok ler, jogi nobed joma onge hera kendo joma ok wene ji richogi, joma ketho nying ji; joma ok ritre, jo-mahundu, kendo joma ok ohero ber, ginibed andhoke, joma mwomore, josunga, joma ohero mor moloyo Nyasaye, gitimo gik manenore ni gin joma oluoro Nyasaye to ngimagi nyiso ni gionge gima luoro Nyasaye kelo. In to nyaka ipogri chuth gi joma kamago.\n Ma e fweny ma Nyasaye nomiyo Yesu Kristo mondo onyisgo jotichne gik manyaka timre mapiyo. Kristo nomiyo fwenyni ongʼere ka nooro malaikane mondo onyis Johana jatichne. Johana nyiso gigo duto mane oneno e fweny ma en wach Nyasaye kod weche duto mane Yesu Kristo owacho. Ngʼatno masomo weche mokorgi en jahawi kendo ogwedh jogo mawinjo wechegi kendo kano weche mondikgi e chunygi, nikech kinde ma gigi biro timoree chiegni. An Johana, Andiko ni kanise abiriyo manie piny Asia: Ngʼwono kod kwe obednu koa kuom Jal mantie, Jal mane nitie kendo Jal mabiro betie, kendo koa kuom Roho abiriyo manie nyim kom duongʼne, kendo moa kuom Yesu Kristo, ma janeno mar adier ma ok lokre, jal mane okwongo chier oa kuom joma otho, jaloch mar ruodhi manie piny. Ne Jal moherowa kendo mosegonyowa kuom richowa gi rembe, mi osemiyo wadoko oganda mag pinyruodhi kod jodolo matiyone Nyasache kendo Wuon mare kendo wuon-gi, mad duongʼ odogne manyaka chiengʼ! Amin. “Neuru, obiro gi boche polo,” kendo “wenge duto nonene, nyaka jogo mane ochwowe gi tongʼ”; kendo ogendini duto “manie piny noywagre nikech en.” Mano e kaka enobedi! Amin.\n “Onge ngʼato mongʼeyo odiechiengno kata sa, obed malaike manie polo kata Wuowi, makmana Wuoro kende. Mana kaka notimore e ndalo mag Nowa e kaka nobedi chiengʼ ma Wuod Dhano nobi. Nimar e ndalo mane pok pi opongʼo piny, ji ne chiemo kendo metho, bende negi kendo kendo ikendogi, nyaka nochopo odiechiengʼ mane Nowa odonjo e yie, kendo onge gima negingʼeyo kuom gima ne biro timore nyaka pi nobiro moywerogi duto. Kamano e kaka nobedi e biro Wuod Dhano. Chwo ariyo nobedi e puodho, achiel nokaw to machielo nowe. Mon ariyo noyudi karego e pongʼ lwedo; achiel nokaw to machielo nowe. “Omiyo ritreuru nikech ok ungʼeyo chiengʼ ma Ruodhu nobie. To ngʼeuru ma maber ni ka dine wuon ot ngʼe ni kar sa adi mar otieno ma jakuo biroe, dine osiko korito, kendo dine ok oweyo ode otur gi jakuo. Kamano bende e kaka un bende onego ubed moikore, nikech Wuod Dhano biro biro sa ma ok ungʼeyo.\n Yesu noa e hekalu, kendo kane oyudo owuotho odhi, jopuonjrene nobiro ire mondo onyise kaka gedo mag hekalu lich. To nopenjogi niya, “Bende uneno gigi duto? Awachonu adier ni onge kidi kata achiel mabiro dongʼ kochungʼ ewi wadgi, gibiro redhore piny duto.” Kane oyudo Yesu obet ewi Got Zeituni Jopuonjre nobiro ire mopenje lingʼ-lingʼ niya, “Wachnwa ane, gigi biro timore karangʼo, kendo angʼo mabiro bedo ranyisi mar bironi kod mar giko mar ndalo?” Yesu nodwokogi niya, “Beduru motangʼ mondo ngʼato kik wuondu. Nimar ji mangʼeny nobi e nyinga ka hedhore ni, ‘An e Kristo,’ kendo giniwuond ji mangʼeny. Unuwinj kuom pinje magore koni gi koni kod humbe mag lwenje, to neuru ni kik kibaji gou. Gik ma kamago nyaka timre, to giko piny to pod ni nyime. Oganda noked gi oganda machielo, kendo pinyruoth gi pinyruoth machielo. Kech nobedi kuonde mangʼeny kendo piny noyiengni kuonde mopogore opogore. Magi duto nobed mana chakruok mar muoch makecho. “Eka nochiwu mondo osandu kendo onegu, kendo ogendini duto nochau nikech an. E kindeno ji mangʼeny nolokre mawe yie kendo ginindhogre ka gichare kendgi, bende joma wuondore ni gin jonabi to ok gin nobi mangʼeny kendo giniwuond ji mangʼeny. Nikech timbe maricho nomedre, hera mar ji mangʼeny nodok mangʼich, to ngʼat ma ochungʼ motegno nyaka giko ema noresi. Kendo Injilini mar pinyruoth noyal e piny duto mondo ongʼad bura ne ogendini duto, eka giko nobi.\n Ngʼat modak ei kar pondo mar Nyasaye Man Malo Moloyo biro yudo yweyo e bwo tipo mar Jehova Nyasaye Maratego. Ngʼat ma kamano nyalo wacho kuom Jehova Nyasaye niya, “En e kar pondona kendo en e ohingana, en e Nyasacha ma ageno kuome.” Jehova Nyasaye biro resi adier kuom gik mochikigo mondo ohinyi kendo kuom tuoche maricho maneko. Obiro umi gi bwombene, kendo ibiro yudo konyruok e bwo bwombene; adierane biro bedoni ka okumba kendo ka siro. Ok iniluor masira mar otieno, kata asere machielore godiechiengʼ, kata tuoche maricho maliwo ji e mudho, kata tho matieko ngima ji e dier odiechiengʼ tir. Ji alufu achiel nyalo podho e bathi, ee, ji alufu apar nyalo riere e badi korachwich, to in onge moro ma nochop buti. Iningʼigi angʼiya gi wengeni kendo inine kikumo joma timbegi richo. Ka iwacho niya, “Jehova Nyasaye e kar pondona,” kendo iketo Nyasaye Man Malo Moloyo kar dakni, to onge gimoro amora marach ma notimreni, kendo onge masira ma nosud machiegni gi odi. Nimar obiro miyo malaika mage chik nikech in mondo giriti e yoreni duto; gibiro tingʼi malo e lwetgi, mondo kik ichwany tiendi e kidi. Ininyon sibuor gi thuond fu; adier ininyon sibuor maratego gi thuol maduongʼ man-gi kwiri marach. Jehova Nyasaye wacho niya, “Abiro rese nikech ohera; abiro rite nikech ohulo nyinga. Enoluonga, kendo anadwoke; anabed kode e chandruok, adier, anakonye kendo anamiye duongʼ. Anami odag amingʼa kendo ananyise warruokna.”\n To ngʼe malongʼo ni kinde mag chandruok nobedie e ndalo giko. Ji nobed koherore kendgi kendo kohero pesa. Ginibed josunga, jongʼayi, joma yanyo ji, joma ok winj jonywolgi, joma ok go erokamano, kendo joma ok ler, jogi nobed joma onge hera kendo joma ok wene ji richogi, joma ketho nying ji; joma ok ritre, jo-mahundu, kendo joma ok ohero ber, ginibed andhoke, joma mwomore, josunga, joma ohero mor moloyo Nyasaye, gitimo gik manenore ni gin joma oluoro Nyasaye to ngimagi nyiso ni gionge gima luoro Nyasaye kelo. In to nyaka ipogri chuth gi joma kamago. Joma kamago ema donjo e miech ji kendo gihoyo mon ma pachgi yomyom mogangore gi kit richo mayoreyore kendo ma gombo maricho ywayo pachgi koni gi koni, mon makamagi oikore mar winjo puonj to kata kamano ok ginyal chopo e okangʼ mar rwako adiera. Mana kaka Janes gi Jambre nokedo gi Musa e kaka jogi bende kedo gi adiera, gin joma pachgi osekethore kendo jogo ma osekwedi kaluwore gi yie. To ok ginidhi mabor nikech fupgi biro nenore ni ji duto mana kaka notimore ni jogo. In iseluwo puonjna duto, gi kit ngimana, kod gik machano timo e ngimana; iseneno gi yiena, gi kindana, kod herana gi dhilna, kod sand gi chandruok mara. Ingʼeyo gik moko duto mane otimorena Antiokia gi Ikonio kod Lustra, kendo ingʼeyo kaka ne adhil e sand mager! To Ruoth noresa kuom sandgo duto. Chutho, ochunore ni ngʼato angʼata madwaro dak e ngima maler moluoro Nyasaye ka en e achiel gi Kristo Yesu, nyaka ne sand, kata kamano, joma richo kod joma wuondore nomed bedo joma richo moloyo, ka gi wuondo ji to gin bende iwuondogi. In to nyaka isik kimako weche misepuonjori kendo mingʼeyo ni adier chuth, nikech ingʼeyo kit ngima joma nopuonji, bende ngʼe ni nyaka ia e nyathi isebedo kingʼeyo weche manie Muma Maler manyalo miyi rieko makeloni warruok kuom yie Kristo Yesu. Weche duto manie Muma oa kuom much Nyasaye kendo konyo kuom puonjo ji, kendo kuom kwero gik maricho, kendo kuom rieyo ji, kendo kuom tiego ji mondo ji obed joma kare, eka ngʼat Nyasaye obed molony chuth ne tich moro amora maber.\nTich Joote 2:1-17\n Ka chiengʼ Pentekost nochopo, noyudo ka gichokore kanyachiel giduto. Apoya nono, koko machalo gi yamb kalausi makudho matek noa e polo mopongʼo ot mane gibetie. Negineno gik machalo gi ligek mach, mane opiyo ewi ngʼato ka ngʼato kuomgi. Giduto kar rombgi negipongʼ gi Roho Maler, mi gichako wuoyo gi dhok mayoreyore kaka Roho nomiyogi teko mar wuoyo. E sechego noyudo jo-Yahudi mathoth moluoro Nyasaye ni Jerusalem. Jogi noa e pinje duto manie bwo polo. Kane giwinjo kit kokoni, ji mangʼeny nochokore kanyakla, ka gihum nono, nikech ngʼato ka ngʼato kuomgi ne winjo ka jogo wacho dhogi. Negihum kendo giwuoro, mi gipenjo niya, “Donge joma wuoyogi duto gin jo-Galili? Ka kamano, to ere kaka ngʼato ka ngʼato kuomwa winjogi mana e dhowa wawegi? Kama wantiereni nitie jo-Parthia, Media, Elam, Mesopotamia, Judea, Kapadokia, Ponto, Asia, Frugia, Pamfilia, Misri kod gwenge mag Libya mokiewo gi Kurene; kaachiel gi welo moa Rumi, mane otingʼo jo-Yahudi kod joma moko molokore mondo oluw din jo-Yahudi. To moko bende gin jo-Krete gi jo-Arabu. Ere kaka wawinjogi ka gihulo gik madongo ma Nyasaye osetimo e dhowa wawegi!” Negipenjore ka gihum kendo gidhier nono niya, “Gima timoreni to tiende angʼo?” To jomoko kuomgi nojarogi kawacho niya, “Jogi osemadho kongʼo mangʼeny momerogi.” Eka Petro nochungʼ malo, kaachiel gi jopuonjre apar gachiel mamoko, motingʼo dwonde kowuoyo gi jogo niya, “Un jo-Yahudi wetena, kaachiel kod ji duto modak Jerusalem, weuru anyisu tiend wachni. Chikuru itu maber mondo uwinj gima awacho. Jogi ok omer kaka uwachono nikech pod en mana sa adek okinyi sani ok ngʼato nyal merie! Ooyo, gima timoreni en mana gima Janabi Joel nokoro chon kowacho ni, “ ‘Nyasaye wacho kama: E ndalo giko anaol Roho Maler mara kuom ji duto. Yawuotu gi nyiu nokor wach, jou matindo none fweny, jodongu nolek lek.